AN COIMISIÚN EORPACH An Bhruiséil,22.12.2021 COM(2021) 823 final 2021/0433(CNS) Togra le haghaidh TREOIR ÓN gCOMHAIRLE maidir le híosleibhéal domhanda cánachais a áirithiú do ghrúpaí ilnáisiúnta san Aontas {SWD(2021) 580 final}



MEABHRÁN MÍNIÚCHÁIN 1.COMHTHÉACS AN TOGRA •Forais agus cuspóirí an togra Leis na Conclúidí ón gComhairle an 27 Samhain 2020, deimhníodh tacaíocht leanúnach na Comhairle le haghaidh na hoibre ag Creat Cuimsitheach (CC) ECFE/G20 um Chreimeadh an Bhoinn agus Aistriú Brabúis (BEPS) lena ndírítear ar réiteach domhanda bunaithe ar chomhthoil a bhaint amach, réiteach lena gcuirtear san áireamh leasanna na mBallstát uile chun a áirithiú go n‑íocfaidh na corparáidí uile a gcion cothrom de chánacha ar na brabúis a ghintear as a ngníomhaíochtaí san Aontas. Leis an Treoir seo leagtar síos rialacha chun íosleibhéal cánachais chorparáidigh éifeachtaigh maidir le grúpaí móra ilnáisiúnta agus grúpaí náisiúnta mórscála amháin a oibríonn sa Mhargadh Aonair a áirithiú, ar rialacha iad atá comhsheasmhach leis an gcomhaontú ar tháinig CC air an 8 Deireadh Fómhair 2021 agus a chloínn go dlúth le Rialacha Samhla ECFE arna gcomhaontú le CC agus arna bhfoilsiú ar an 20 Nollaig 2021. Mar leathnú ar thionscadal BEPS ECFE 2015, d’oibrigh CC ar réiteach chun aghaidh a thabhairt ar na dúshláin chánach atá ag teacht chun cinn mar gheall ar dhigitiú an gheilleagair. Díríodh ar dhá shruth oibre leis an bplé: Colún 1, lena mbeartaítear athdháileadh páirteach ar chearta chun cánachais i dtreo dlínsí margaidh agus Colún 2, lena mbeartaítear íoschánachas éifeachtach a thabhairt isteach le haghaidh grúpaí móra ilnáisiúnta. Tá sé d’aidhm ag an dá cholún aghaidh a thabhairt ar shaincheisteanna difriúla atá gaolmhar le chéile, saincheisteanna a bhaineann le domhandú agus le digitiú méadaitheach an gheilleagair. Is sprioc bheartais i gColún 1 agus i gColún 2 é déileáil leis na dúshláin atá fós ann maidir le BEPS agus íosleibhéal a chur i bhfeidhm maidir leis an iomaíocht cánach idir dhlínsí. Is éard atá i gColún 2 dhá riail a bhfuil sé beartaithe iad a thabhairt isteach i ndlíthe cánach náisiúnta agus riail bunaithe ar chonradh. An dá riail cánach náisiúnta, an Riail maidir le Cuimsiú Ioncaim (RCI) agus a cúlstop, an Riail maidir le hÍocaíochtaí faoi Thearc-Cháin (RÍFTC), ar a dtugtar le chéile na Rialacha Domhanda i gcoinne Chreimeadh an Bhoinn (GloBE). Is riail bunaithe ar chonradh í an Riail Faoi-Réir-Cánach (RFRC) lena gcuirtear ar a gcumas do dhlínsí foinseacha cánachas foinseach teoranta a fhorchur ar íocaíochtaí páirtithe gaolmhara áirithe atá faoi réir cáin faoi bhun íosráta. Tá forálacha i Rialacha Samhla ECFE i leith Rialacha Samhla GloBE amháin. Sa phlean mionsonraithe cur chun feidhme a cuimsíodh i ráiteas CC i mí Dheireadh Fómhair 2021, luaitear gur cheart na forálacha náisiúnta cur chun feidhme le haghaidh Rialacha Samhla GloBE a bheith oibríochtúil agus infheidhme ón 1 Eanáir 2023. Mar gheall gur geilleagar atá comhtháite go dlúth é an tAontas Eorpach gona Mhargadh Aonair, tá sé tábhachtach a áirithiú go gcuirfear an comhaontú dhá Cholún chun feidhme ar bhealach comhleanúnach comhsheasmhach ar fud na mBallstát. Chun an leibhéal cur chun feidhme sin laistigh den Aontas agus chun comhoiriúnacht le dlí an Aontais a áirithiú, is é an príomh-mhodh chun Colún 2 a chur chun feidhme san Aontas ná trí bhíthin Treorach. Ní chuirtear ach Rialacha Samhla ECFE chun feidhme leis an Treoir. Maidir le RFRC, tá sé oiriúnach mar gheall ar a chineál chun aghaidh a thabhairt air sna conarthaí cánach déthaobhacha. Leis an Treoir, léirítear comhaontú domhanda ECFE, agus roinnt coigeartuithe is gá a dhéanamh air, chun comhréireacht le dlí an Aontais a ráthú. •Comhsheasmhacht le forálacha beartais atá sa réimse beartais cheana Cuireann an Treoir seo leis an Teachtaireacht ón gCoimisiún chuig Parlaimint na hEorpa agus chuig an gComhairle dar teideal ‘Business Taxation for the 21st Century’ [Cánachas Gnó le haghaidh an 21ú hAois] arna tíolacadh ag an gCoimisiún an 18 Bealtaine 2021. Cur chun feidhme Rialacha Samhla GloBE san Aontas, d’fhéadfadh impleachtaí a bheith aige ar fhorálacha reatha na Treorach in aghaidh Seachaint Cánach (ATAD) agus ar rialacha maidir le Corparáidí faoi Rialú Eachtrach (CFC) go sonrach, rialacha a d’fhéadfadh idirghníomhú le príomhriail Cholún 2 – RCI. D’fhiosraigh an Coimisiún an bealach is fearr chun freastal ar an idirghníomhú idir CFC ATAD agus RCI agus tháinig sé ar an gconclúid nach gá ATAD a leasú i ndáil leis sin. Thairis sin, tá sé comhsheasmhach le Rialacha Samhla ECFE leanúint de riail CFC ATAD a chur i bhfeidhm i gcomhthráth le Rialacha Samhla GloBE. Sa chleachtas, beidh feidhm ag rialacha CFC ATAD ar dtús agus aon cháin bhreise a íocfaidh máthairchuideachta faoi chóras CFC i mbliain fhioscach ar leith, cuirfear san áireamh le Rialacha Samhla GloBE í trí na cánacha sin a shannadh don eintiteas ísealchánach ábhartha chun a ráta cánach éifeachtach dlínsiúil a ríomh. Ar an dara dul síos, trí bhíthin thrasuíomh Rialacha Samhla GloBE san Aontas, ba cheart bealach a réiteach chun comhaontú a dhéanamh i ndáil leis an togra ar feitheamh le haghaidh athmhúnlú a dhéanamh ar an Treoir maidir le hÚs agus Ríchíosanna, togra atá sa Chomhairle ó bhí 2011 ann. Ba é ab aidhm don Treoir athmhúnlaithe go mbeadh tairbhí na Treorach (lena gcuirtear deireadh le bacainní cánach iarchoimeádta ar íocaíochtaí úis agus ríchíosa trasteorann laistigh de ghrúpa cuideachtaí) ag brath ar an leas a bheith faoi réir cáin sa stát is ceann scríbe. Bhí roinnt Ballstát den tuairim gur cheart don Treoir maidir le hÚs agus Ríchíosanna dul ní b’fhaide agus íosleibhéal cánach sa stát is ceann scríbe a shocrú mar choinníoll chun tairbhiú den easpa cánach iarchoimeádta. Trí bhíthin thrasuíomh Rialacha Samhla GloBE san Aontas, ba cheart réiteach a fháil ar an tsaincheist atá á plé faoi athmhúnlú na Treorach maidir le hÚs agus Ríchíosanna. 2.BUNÚS DLÍ, COIMHDEACHT AGUS COMHRÉIREACHT •Bunús dlí Is é Airteagal 115 den Chonradh ar Fheidhmiú an Aontais Eorpaigh (CFAE) an bunús dlí le haghaidh tionscnaimh reachtacha i réimse an chánachais dhírigh. Cé nach ndearnadh aon tagairt shainráite don chánachas díreach ann, déantar tagairt in Airteagal 115 do threoracha maidir le comhfhogasú dlíthe náisiúnta toisc go ndéanann siad difear do bhunú nó d’fheidhmiú an mhargaidh inmheánaigh. Chun an choinníoll seo a chomhlíonadh, is gá go mbeadh sé d’aidhm ag reachtaíocht an Aontais Eorpaigh atá beartaithe i réimse an chánachais dhírigh na neamhréireachtaí atá ann cheana i bhfeidhmiú an mhargaidh inmheánaigh a cheartú. Sa staid atá ann faoi láthair, is neamhréireacht den sórt sin an easpa rialacha lena n‑áirithítear íoschánachas corparáideach éifeachtach ar fud an Mhargaidh Aonair. Ordaítear in Airteagal 115 go mbeidh bearta dlíthiúla comhfhogasaithe faoin airteagal sin i bhfoirm Treorach. •Coimhdeacht (i gcás inniúlacht neamheisiach) Comhlíonann an togra seo prionsabal na coimhdeachta mar a leagtar amach in Airteagal 5 den Chonradh ar an Aontas Eorpach (CAE). De bharr chineál an ábhair, tá gá le tionscnamh coiteann ar fud an mhargaidh inmheánaigh. Leis an Treoir seo, tugtar isteach íoschánachas éifeachtach le haghaidh brabúis cuideachtaí móra ilnáisiúnta go príomha, ar cuideachtaí iad atá ag feidhmiú sa mhargadh inmheánach agus níos faide i gcéin. Déantar foráil léi maidir le creat coiteann chun Rialacha Samhlacha ECFE a chur chun feidhme i ndlíthe náisiúnta na mBallstát ar bhealach comhordaithe atá curtha in oiriúint do cheanglais dhlí an Aontais.

Tá gá le gníomhaíocht ar leibhéal an Aontais, toisc go bhfuil sé ríthábhachtach cur chun feidhme aonfhoirmeach na Rialacha Samhla ECFE ar fud an Aontais a áirithiú. Ar an gcéad dul síos, is éard atá i Rialacha Samhla ECFE ‘cur chuige coiteann’, agus mar sin bheadh sé tábhachtach tacar rialacha aonfhoirmeacha amháin agus íosleibhéal coiteann cosanta a bheith ann sa mhargadh inmheánach. I gcás an Aontais Eorpaigh, margadh ina bhfuil geilleagair atá an-chomhtháite, tá gá le cuir chuige choiteanna straitéiseacha agus gníomhaíocht chomhordaithe, chun feidhmiú an mhargaidh inmheánaigh a fheabhsú agus chun tionchar dearfach an íoschánachais éifeachtaigh a ghearrtar ar bhrabúis ghnó a uasmhéadú. Ní féidir sin a dhéanamh ach má achtaítear reachtaíocht go lárnach agus má thrasuitear ar bhealach aonfhoirmeach í. Thairis sin, ós rud é go mbíonn láithreacht ag grúpaí ilnáisiúnta i roinnt Ballstát san Aontas de ghnáth agus go bhfuil gné thrasteorann ag baint le Rialacha Samhla GloBE, tá sé fíor-riachtanach nach dtiocfaidh difríochtaí chun cinn maidir le hoibriú na rialacha, mar shampla, sa mhodh chun an ráta cánach éifeachtach nó an dliteanas i leith cáin bhreisiúcháin a ríomh. D’fhéadfadh difríochtaí den sórt sin neamhréireanna a chruthú agus iomaíocht chóir a shaobhadh sa mhargadh inmheánach. Tá sé ríthábhachtach réitigh a ghlacadh a fheidhmíonn le haghaidh an mhargaidh inmheánaigh ar an iomlán agus ní féidir na réitigh sin a bhaint amach ach ar leibhéal an Aontais. Bheadh breisluach ag baint le tionscnamh ar leibhéal an Aontais, i gcomparáid lena mbainfí amach leis an iliomad modhanna cur chun feidhme náisiúnta. I bhfianaise go bhfuil gné láidir thrasteorann ag baint le Rialacha Samhla GloBE, chothromófaí leasanna éagsúla laistigh den mhargadh inmheánach le gníomhaíocht ar leibhéal an Aontais agus chuirfí iomlán an scéil san áireamh, chun cuspóirí agus réitigh choiteanna a shainaithint. Ar deireadh, na bearta chun Rialacha Samhla ECFE a chur chun feidhme, ní mór na bearta sin a achtú i gcomhréir leis an reachtaíocht phríomha agus cloí le líne choiteann ar fud an Aontais, chun deimhneacht dhlíthiúil a sholáthar do cháiníocóirí go bhfuil an creat dlíthiúil comhoiriúnach le saoirsí bunúsacha an Aontais, lena n‑áirítear an tsaoirse bunaíochta. •Comhréireacht Comhlíonann an togra prionsabal na comhréireachta mar a leagtar amach in Airteagal 5 de CAE. Tá feidhm ag Rialacha Samhla ECFE maidir le Fiontair Ilnáisiúnta ag a bhfuil láimhdeachas comhcheangailte grúpa EUR 750 milliún ar a laghad bunaithe ar na ráitis airgeadais chomhdhlúite. Na bearta atá beartaithe, ní théann siad thar íoschánachas éifeachtach na n‑eintiteas sin a oibríonn sa mhargadh inmheánach a áirithiú agus tá siad comhsheasmhach le Rialacha Samhla ECFE agus le ceanglais dhlí an Aontais. Leathnú na Rialach maidir le Cuimsiú Ioncaim (RCI) chun grúpaí náisiúnta mórscála (ag a bhfuil láimhdeachas comhcheangailte grúpa EUR 750 milliún ar a laghad) a chuimsiú, meastar go mbainfidh sé le líon teoranta cáiníocóirí agus tá sé teoranta don íosmhéid riachtanach chun comhoiriúnacht rialacha na Treorach le dlí an Aontais a dhaingniú. Dá bhrí sin, ní théann an Treoir thar a bhfuil gá leis chun a cuspóirí a bhaint amach agus urramaíonn sí prionsabal na comhréireachta. •An rogha ionstraime Is togra le haghaidh Treorach é an togra seo, arb í an t‑aon ionstraim atá ar fáil faoi bhunús dlí Airteagal 115 CFAE. 3.TORTHAÍ AR MHEASTÓIREACHTAÍ EX POST, AR CHOMHAIRLIÚCHÁIN LEIS NA PÁIRTITHE LEASMHARA AGUS AR MHEASÚNUITHE TIONCHAIR •Comhairliúcháin leis na páirtithe leasmhara Tá formhór na mBallstát ina gcomhaltaí de ECFE agus ghlac siad páirt sa phlé teicniúil mionsonraithe maidir le sruth oibre Cholún 2 idir 2019 agus 2021. Thairis sin, chuir saineolaithe ECFE an t‑eolas is déanaí ar fáil go rialta agus d’fhreagair siad ceisteanna ón gComhairle maidir leis an tionscadal. D’eagraigh ECFE comhairliúcháin phoiblí maidir le roinnt eilimintí de dhearadh Cholún 2 i mí na Nollag 2019 agus i mí Eanáir 2021, agus reáchtáladh comhdhálacha poiblí ar líne le haghaidh an dá imeacht ag an deireadh. Thairis sin, rinne an Coimisiún díospóireacht inmheánach, le roinnt Ballstát agus le saineolaithe ECFE, go háirithe i gcás ina raibh amhras ar an gCoimisiún maidir le gnéithe teicniúla áirithe de na réitigh atá beartaithe. Thairis sin, ar an 6 Samhain 2019, d’eagraigh AS TAXUD cruinniú de Mheitheal IV agus bhí deis ag na Ballstáit an méid seo a leanas a phlé: cuspóirí agus prionsabail le haghaidh an nuachóirithe ar an gcánachas gnó idirnáisiúnta, gnéithe dlíthiúla agus impleachtaí chásdlí CBAE le haghaidh na gcur chuige a d’fhéadfaí a ghlacadh chun an cánachas gnó idirnáisiúnta a nuachóiriú agus roghanna sonracha dearaidh chun an cánachas gnó idirnáisiúnta a nuachóiriú. Toisc go gcuirfear caighdeán a chomhaontaítear go hidirnáisiúnta chun feidhme le Treoir Cholún 2 chun íoschánachas éifeachtach ar bhrabúis chorparáideacha grúpaí móra ilnáisiúnta a áirithiú agus toisc go ndeachaigh ECFE i gcomhairle leis an bpobal go forleathan maidir leis an ábhar seo, agus i bhfianaise na hamlíne an-ghairid atá ann chun an caighdeán sin a chur chun feidhme, chinn an Coimisiún leanúint ar aghaidh leis an togra seo le haghaidh Treorach gan comhairliúchán poiblí a dhéanamh. •Measúnú tionchair Ní dhearnadh aon mheasúnú tionchair le haghaidh an togra seo ar na cúiseanna a mhínítear thíos. Ar an 12 Deireadh Fómhair 2020, d’fhoilsigh Rúnaíocht ECFE Measúnú Tionchair Eacnamaíoch, measúnú a ullmhaíodh chun tacú le plé CC maidir le ceisteanna dearaidh a bhain leis na tograí le haghaidh Cholún 1 agus Cholún 2. Rinne Rúnaíocht ECFE an Measúnú Tionchair Eacnamaíoch i gcomhairle le comhaltaí an Chreata Chuimsithigh, Meitheal ECFE Uimh. 2, eagraíochtaí idirnáisiúnta eile, an pobal acadúil agus páirtithe leasmhara eile. Sa chomhthéacs sin, ní dhearna an Coimisiún measúnú tionchair iomláin dá chuid féin. Rinne Seirbhísí an Choimisiúin a réamh-mheastachán féin, áfach, ar thionchar Cholún 2 de na hathchóirithe cánachais corparáide idirnáisiúnta atá beartaithe ag CC/ECFE, réamh-mheastachán a tíolacadh don Chomhairle an 25 Deireadh Fómhair 2019. Is é bun agus barr an scéil go ndearnadh na cinntí beartais tábhachtacha cheana leis an gCreat Cuimsitheach agus rinneadh ar an leibhéal polaitiúil is airde (Airí Airgeadais G20 agus Cinn Stáit G20) iad. Ballstáit uile an Aontais ar comhaltaí den Chreat Cuimsitheach iad, chomhaontaigh siad na príomhghnéithe de Cholún 2 cheana agus gheall siad go gcuirfidís Rialacha Samhla ECFE i bhfeidhm. Ní bheadh roghanna beartais ag an Aontas chun roghnú astu toisc gur forordaíodh cheana príomheilimintí an chreata, amhail an raon feidhme nó na rátaí agus an bonn cánach agus comhaontaíodh na príomheilimintí sin. Ina theannta sin, tá práinn pholaitiúil an-mhór ann dul ar aghaidh leis an tionscadal – i.e. rialacha Samhla ECFE a chur i bhfeidhm san Aontas ó thús 2023, mar a comhaontaíodh leis an gCreat Cuimsitheach. Ciallaíonn sin go bhfuil sé fíor-riachtanach go mbeadh próiseas tapa ann chun an tionscnamh a oiriúnú agus a chur chun feidhme i mBallstáit an Aontais.

4.IMPLEACHTAÍ BUISÉADACHA An togra seo le haghaidh Treorach, níl aon impleacht buiséadach aige maidir le buiséad an Aontais. 5.EILIMINTÍ EILE •Míniúchán mionsonraithe ar fhorálacha sonracha an togra Is é is aidhm don Treoir rialacha a sholáthar chun íosleibhéal cánachais ar fhiontair mhóra ilnáisiúnta agus ar ghrúpaí náisiúnta mórscála a áirithiú, i dtéarmaí atá comhsheasmhach leis an gcomhaontú domhanda a bhain CC amach an 8 Deireadh Fómhair 2021 agus de bhreis ar Rialacha Samhla ECFE a chomhaontaigh CC agus a foilsíodh 20 Nollaig 2021, in imthosca ina gceanglaítear ar Bhallstát Rialacha Samhla GloBE a chur i bhfeidhm. Ailtireacht ghinearálta Cholún 2 Is éard atá i gColún 2 dhá riail a bhfuil sé beartaithe iad a thabhairt isteach i ndlíthe cánach náisiúnta agus riail bunaithe ar chonradh. An dá riail cánach náisiúnta, an Riail maidir le Cuimsiú Ioncaim (RCI) agus a cúlstop, an Riail maidir le hÍocaíochtaí faoi Thearc-Cháin (RÍFTC), ar a dtugtar le chéile Rialacha Samhla GloBE. Is riail bunaithe ar chonradh í an Riail Faoi-Réir-Cánach (RFRC) lena gcuirtear ar a gcumas do dhlínsí foinseacha cánachas foinseach teoranta a fhorchur ar íocaíochtaí páirtithe gaolmhara áirithe atá faoi réir cáin faoi bhun íosráta. Ós rud é go mbeidh sin le cur chun feidhme ag dlínsí ina n‑aonar, áfach, ní bheidh aon ghníomhaíocht ann ar leibhéal an Aontais i ndáil le RFRC agus ní bhaineann an togra seo le RFRC. Tá feidhm ag Colún 2 maidir le grúpaí fiontar ilnáisiúnta (FINanna) agus grúpaí náisiúnta mórscála ag a bhfuil láimhdeachas grúpa bliantúil comhcheangailte EUR 750 milliún ar a laghad bunaithe ar ráitis airgeadais chomhdhlúite. Chinn CC an tairseach sin chun comhsheasmhacht a áirithiú le beartais atá ann cheana maidir le cánachas corparáide idirnáisiúnta amhail na rialacha maidir leis an tuairisciú de réir tíre (CbCR). Eintitis rialtais, eagraíochtaí idirnáisiúnta, eagraíochtaí neamhbhrabúsacha, cistí pinsin agus cistí infheistíochta nach Máthaireintitis Deiridh Grúpa FIN iad, níl siad faoi réir Rialacha Samhla GloBE. Oibríonn RCI trí cháin bhreisiúcháin a fhorchur ar mháthaireintiteas i leith ioncam ísealchánach grúpeintiteas (dá ngairtear comheintitis). Tá feidhm ag RCI ón mbarr aníos, rud a chiallaíonn gurb é an t‑eintiteas atá ar bharr shlabhra úinéireachta an ghrúpa FIN, nó gar dó, arb é an máthaireintiteas deiridh de ghnáth é, a chuireann RCI i bhfeidhm. I gcás nach gcuireann an máthaireintiteas deiridh RCI i bhfeidhm áfach, ní mór do cheann amháin de na heintitis idirmheánacha nó níos mó ná sin RCI a chur i bhfeidhm maidir lena chomheintitis ísealchánach. Tá RCI faoi réir riail maidir le húinéireacht dheighilte le haghaidh scairshealbha faoi bhun 80 %. Ciallaíonn sé sin go gcuirfidh máthaireintiteas faoi pháirt-úinéireacht RCI i bhfeidhm maidir lena fhochuideachtaí rialaithe d’fhothacar an ghrúpa FIN agus tosaíocht á tabhairt don mháthaireintiteas deiridh i gcás ina bhfuil an máthaireintiteas faoi pháirt-úinéireacht sin faoi úinéireacht níos mó ná 20 % ag scairshealbhóirí lasmuigh den ghrúpa FIN. I gcás ina bhfuil roinnt máthaireintiteas faoi pháirt-úinéireacht i ngrúpa FIN, is é an máthaireintiteas faoi pháirt-úinéireacht is gaire don chomheintiteas ísealchánach sa slabhra úinéireachta a chuirfidh RCI i bhfeidhm. Gníomhaíonn RÍFTC mar chúlstop le haghaidh RCI agus bíonn feidhm aige i gcásanna nach bhfuil RCI cáilitheach i ndlínse an mháthaireintitis deiridh nó i gcás ina dtagann leibhéal íseal cánachais chun cinn i ndlínse an mháthaireintitis deiridh. Oibríonn RÍFTC trí cháin bhreisiúcháin a leithdháileadh ar dhlínse a mhéid nach bhfuil ioncam ísealchánach comheintitis faoi réir cáin faoi RCI. Le RÍFTC, leithdháiltear cáin bhreisiúcháin ar dhlínsí bunaithe ar fhoirmle dhá thoisc – luach sócmhainní inláimhsithe sa dlínse de réir na leabhar agus líon na bhfostaithe sa dlínse. Cé go bhféachtar leis an gcomhaontú domhanda go mbeidh RCI oibríochtúil faoin 1 Eanáir 2023, is gá RÍFTC a chur i bhfeidhm bliain amháin ina dhiaidh sin. Oibríonn Rialacha Samhla GloBE tríd an gcáin bhreisiúcháin a fhorchur ar bhonn dlínsiúil trí Thástáil an Ráta Cánach Éifeachtaigh a úsáid. Ráta cánach éifeachtach comheintiteas grúpa FIN a ríomhtar le chéile mar ráta aon eintitis amháin i ndlínse, má tá an ráta sin faoi bhun an íosráta cánach 15 %, ansin bíonn cáin bhreisiúcháin dlite i leith gach ceann de na comheintitis sa dlínse sin, chun ráta cánach éifeachtach na dlínse sin a thabhairt suas chuig an íosráta. Ríomhtar an ráta cánach éifeachtach le haghaidh tréimhse trí chánacha corparáideacha agus cánacha coibhéiseacha is inchurtha i leith na tréimhse sin le haghaidh na dlínse sin (ar a dtugtar cánacha cumhdaithe) a roinnt ar ioncam coigeartaithe an ghrúpa FIN le haghaidh na dlínse sin. Tástáil an ráta cánach éifeachtaigh, is spreagadh í chun rialacha Cholún 2 a chur i bhfeidhm agus is tomhas í ar an méid cánach breise atá dlite ag an ngrúpa FIN. Le Rialacha Samhla GloBE, déantar foráil maidir le gearradh amach substaintí bunaithe ar fhoirmle, rud arb é is aidhm leis tionchar Cholún 2 ar ghrúpaí FIN i ndlínse a laghdú, i gcás ina bhfuil siad i mbun fíorghníomhaíochtaí eacnamaíocha. Cur chun feidhme san Aontas – roghanna dearaidh agus roghanna eile Leis an Treoir seo, cuirtear Rialacha Samhla GloBE chun feidhme san Aontas bunaithe ar Rialacha Samhla ECFE agus cuirtear san áireamh sainiúlachtaí dhlí an Aontais agus an Mhargaidh Aonair. Toisc go gcuireann an Treoir caighdeán chun feidhme a comhaontaíodh go hidirnáisiúnta chun íoschánachas éifeachtach ar ghrúpaí móra ilnáisiúnta a áirithiú, ní raibh ach roghanna teoranta ar fáil le haghaidh dhearadh na Treorach. Cé go gcloíonn an Treoir go docht le Rialacha Samhla ECFE go ginearálta, leathnaítear a raon feidhme chun grúpaí mórscála náisiúnta amháin a chumhdach, chun comhlíontacht leis na saoirsí bunúsacha a áirithiú. Ina theannta sin, baineann an Treoir leas as rogha a thairgtear sa Tráchtaireacht ar na Rialacha Samhla faoina gceanglaítear ar Bhallstát comheintitis a chuireann RCI i bhfeidhm, arb é dlínse an mháthaireintitis deiridh de ghnáth, cánachas éifeachtach ag an íosleibhéal arna chomhaontú a áirithiú, ní amháin i dtaobh fochuideachtaí eachtracha ach i dtaobh na gcomheintiteas uile atá ina gcónaí sa Bhallstát agus buanbhunaíochtaí an ghrúpa FIN atá bunaithe sa Bhallstát sin freisin. Maidir leis an dlínse ina gcuirtear RCI i bhfeidhm, déantar foráil le Rialacha Samhla ECFE nach gcuirfidh sí san áireamh ach ráta cánach éifeachtach comheintiteas eachtrach amháin. Caibidil I Forálacha Ginearálta Baineann Caibidil I den Treoir leis na forálacha ginearálta, eadhon an t‑ábhar, an raon feidhme, na sainmhínithe agus suíomh comheintitis.

Sainmhínítear raon feidhme na Treorach faoi threoir comheintitis atá lonnaithe san Aontas agus ar cuid de ghrúpaí FIN nó de ghrúpaí náisiúnta mórscála (ina bhfuil comheintitis ina gcomhaltaí) iad, grúpaí ag a bhfuil grúpioncam comhdhlúite EUR 750 milliún ar a laghad in dhá cheann de na ceithre bliana roimhe sin ar a laghad. Ar chúiseanna beartais éagsúla, amhail chun prionsabal na neodrachta cánach a chaomhnú agus i gcomhréir le Rialacha Samhla ECFE, eisiatar na heintitis seo a leanas ó raon feidhme na Treorach seo: eintitis rialtais, eagraíochtaí idirnáisiúnta, eagraíochtaí neamhbhrabúsacha, cistí pinsin agus, ar choinníoll go bhfuil siad ag barr struchtúr an ghrúpa, eintitis infheistíochta agus meáin infheistíochta réadmhaoine. Eintitis ar a bhfuil úinéireacht 95 % ar a laghad ag eintitis eisiata, eisiatar ó raon feidhme na Treorach iad. Maidir le suíomh comheintitis, lena n‑airítear máthaireintiteas, measann an Treoir go bhfuil comheintiteas, seachas máthaireintiteas nó eintiteas tréshreafa, lonnaithe sa dlínse ina meastar é a bheith ina chónaí chun críoch cánach. I gcás nach féidir suíomh comheintitis den sórt sin a dheimhniú bunaithe ar an riail sin, ansin meastar é a bheith lonnaithe sa dlínse inar cruthaíodh é. Cinntear leis an Treoir freisin suíomh comheintitis ar máthaireintiteas é, agus áirítear léi rialacha réitigh le haghaidh cásanna sonracha. Caibidil II An Riail maidir le Cuimsiú Ioncaim agus an Riail maidir le hÍocaíochtaí faoi Thearc-Cháin a Chur i bhFeidhm Leagtar amach i gCaibidil II na rialacha maidir le RCI agus RÍFTC a chur i bhfeidhm sna Ballstáit. An Riail maidir le Cuimsiú Ioncaim (RCI) Faoi rialacha na Treorach, tá feidhm ag RCI sna cásanna seo a leanas: (1)Máthaireintiteas deiridh san Aontas Má tá an máthaireintiteas lonnaithe san Aontas, beidh sé faoi réir na cánach breisiúcháin i leith a chomheintiteas ísealchánach sa Bhallstát céanna agus i mBallstáit eile agus i ndlínsí tríú tír freisin. (2)Máthaireintiteas idirmheánach/máthaireintiteas faoi pháirt-úinéireacht san Aontas a bhfuil a mháthaireintiteas deiridh lasmuigh den Aontas; Mura bhfuil aon mháthaireintiteas deiridh san Aontas, is é máthaireintiteas deiridh tríú tír an Ghrúpa a chuirfeadh comheintitis ísealchánach an ghrúpa FIN san Aontas san áireamh go héifeachtach má chuireann sé RCI i bhfeidhm. Má tá máthaireintiteas faoi pháirt-úinéireacht nó máthaireintiteas idirmheánach amháin ar a laghad san Aontas (i gcás nach gcuirtear RCI i bhfeidhm sa dlínse ina bhfuil an máthaireintiteas deiridh lonnaithe) áfach, sa chás sin beidh an máthaireintiteas faoi pháirt-úinéireacht nó an máthaireintiteas idirmheánach faoi réir na canach breisiúcháin i leith a chomheintiteas ísealchánach atá ar úinéireacht go díreach nó go hindíreach aige san Aontas agus i ndlínsí tríú tír. (3)Máthaireintiteas faoi pháirt-úinéireacht san Aontas a bhfuil a mháthaireintiteas deiridh san Aontas Cé go ngearrtar an cháin bhreisiúcháin ar mháthaireintiteas deiridh atá lonnaithe san Aontas i leith a chomheintiteas ísealchánach de ghnáth (féach 1) thuas), d’fhéadfadh sé go mbeadh an ceart príomhúil chun cánachais ag Ballstát an mháthaireintitis faoi pháirt-úinéireacht. Sna cásanna sin, ní mór modh ‘ón mbun aníos’ a leanúint chun an máthaireintiteas faoi pháirt-úinéireacht atá faoi dhliteanas cánach a shainaithint. Ní mór tosú ó na comheintitis faoi lánúinéireacht ar an tsraith is ísle agus dul suas go dtí an chéad mháthaireintiteas faoi pháirt-úinéireacht, máthaireintiteas a bheidh faoi dhliteanas cánach breisiúcháin faoi RCI i leith a chomheintiteas ísealchánach. Na máthaireintitis eile faoi pháirt-úinéireacht suas go dtí an máthaireintiteas deiridh, beidh siad faoi réir RCI freisin ach beidh ceart acu creidmheas a fháil le haghaidh na cánach breisiúcháin atá dlite ag máthaireintiteas eile faoi pháirt-úinéireacht atá níos ísle sa slabhra. Cinntear leis an Treoir an méid de cháin bhreisiúcháin a bhfuil máthaireintiteas i dteideal é a bhailiú trí RCI. Bunaítear an cion is in-leithdháilte sin go ginearálta ar chion leas an mháthaireintitis in ioncam an chomheintitis ísealchánach. Thairis sin, i gcás grúpaí náisiúnta mórscála, tá an máthaireintiteas deiridh atá lonnaithe i mBallstát faoi réir cháin bhreisiúcháin RCI i leith a chomheintiteas ísealchánach. Cáin bhreisiúcháin náisiúnta Chun ceannasacht na mBallstát a chaomhnú, déantar foráil leis an Treoir go bhféadfaidh Ballstát roghnú an cháin bhreisiúcháin a chur i bhfeidhm ar bhonn náisiúnta i ndáil le comheintitis atá lonnaithe ina chríoch (Cáin Bhreisiúcháin Náisiúnta). Ceadaítear leis an roghnú sin go ndéantar an cháin bhreisiúcháin a ghearradh agus a bhailiú i ndlínse ina raibh cánachas leibhéil ísil, seachas an cháin bhreise uile a bhailiú ar leibhéal an mháthaireintitis deiridh. Nuair a fheidhmítear an roghnú sin, ceanglófar ar an máthaireintiteas a chuireann RCI i bhfeidhm creidmheas a thabhairt le haghaidh na cánach breisiúcháin náisiúnta cáilithe agus an cháin bhreisiúcháin i leith na dlínse ábhartha á ríomh. An Riail maidir le hÍocaíochtaí faoi Thearc-cháin (RÍFTC) Déantar foráil leis an Treoir maidir le cásanna ina bhfuil an máthaireintiteas deiridh lonnaithe lasmuigh den Aontas i ndlínse nach gcuireann RCI cáilitheach i bhfeidhm, beidh a chomheintitis uile sna dlínsí ina bhfuil creat iomchuí RÍFTC faoi réir RÍFTC. Sa chás sin, comhroinnfear comheintitis an ghrúpa FIN sin atá lonnaithe i mBallstáit, agus beidh orthu a gcion den cháin bhreisiúcháin a bhaineann le fochuideachtaí ísealchánach an ghrúpa FIN a íoc lena mBallstát.

Déanfar foráil leis an Treoir go mbeidh feidhm ag RÍFTC maidir le cásanna ina n‑oibríonn dlínse an mháthaireintitis deiridh RCI cáilitheach ach gur eintiteas ísealchánach é an máthaireintiteas deiridh gona fhochuideachtaí atá lonnaithe sa dlínse chéanna. An cháin bhreisiúcháin a chomhfhreagraíonn don mháthaireintiteas deiridh ísealchánach agus dá fhochuideachtaí náisiúnta, gearrfar í trí bhíthin RÍFTC ar na heintitis incháilithe uile ar fud an Ghrúpa FIN, lena n‑áirítear na heintitis atá lonnaithe i mBallstát. Níor cheart sin a dhéanamh ach i gcás ina bhfuil an máthaireintiteas deiridh lonnaithe lasmuigh den Aontas toisc go gcuireann máthaireintiteas deiridh atá lonnaithe san Aontas prionsabail RCI i bhfeidhm ar féin agus ar a fhochuideachtaí náisiúnta nó toisc go n‑aithníonn sé gur gearradh cáin bhreisiúcháin go háitiúil trí bhíthin na cánach breisiúcháin náisiúnta. Dá bhrí sin, níor cheart cáin bhreisiúcháin a leithdháileadh faoi RÍFTC nuair atá an máthaireintiteas deiridh lonnaithe san Aontas. I gcomhréir le Rialacha Samhla ECFE, bunaítear an ríomh ar cháin bhreisiúcháin RÍFTC agus leithdháileadh na cánach sa Treoir ar dhá thoisc: líon na bhfostaithe agus luach sócmhainní inláimhsithe de réir na leabhar. Caibidil III An tIoncam nó an Caillteanas Cáilitheach a Ríomh Cuimsítear le Caibidil III rialacha chun ‘ioncam cáilitheach’ a ríomh, i.e. an t‑ioncam coigeartaithe a chuirfear san áireamh chun an ráta cánach éifeachtach a ríomh. Chun an t‑ioncam sin a ríomh, tosaítear le glanioncam nó le glanchaillteanas cuntasaíochta airgeadais an chomheintitis le haghaidh na bliana fioscaí, arna chinneadh chun ráitis airgeadais chomhdhlúite a ullmhú. Déantar coigeartuithe ar an ioncam nó ar an gcaillteanas ansin mar a shainmhínítear in Airteagal 15. I gcomhréir le Rialacha Samhla ECFE, eisiatar leis an Treoir ioncam loingseoireachta idirnáisiúnta agus ioncam loingseoireachta idirnáisiúnta atá coimhdeach i bpáirt ó chur i bhfeidhm Rialacha Samhla GloBE. Leanann an t‑eisiamh sin an prionsabal go dtarlaíonn sé go minic i gcórais chánach náisiúnta go ngearrtar cáin ar ioncam ón loingseoireacht de bhun tacar rialacha atá éagsúil ó thacar rialacha an phríomhchórais cánach corparáide. Cuimsítear leis an gCaibidil seo freisin rialacha a bhaineann go sonrach le comheintitis ar máthaireintitis deiridh nó eintitis tréshreafa iad. Sna cásanna sin, tá gá le rialacha speisialta chun nach ndéanfar an t‑ioncam is inchurtha i leith na n‑eintiteas sin a áireamh faoi dhó nó nach bhfágtar ar lár é. Leis na rialacha speisialta sin, teorannófar deiseanna chun cáin a sheachaint freisin. Caibidil IV Cánacha Cumhdaithe Coigeartaithe a Ríomh Le Caibidil IV, sainmhínítear cánacha cumhdaithe agus tugtar breac-chuntas ar na rialacha chun‘cánacha cumhdaithe coigeartaithe’ comheintitis a ríomh le haghaidh bliain fhioscach. Is é an príomhphrionsabal a bhaineann le cánacha cumhdaithe a leithdháileadh iad a shannadh ar an dlínse inar tuilleadh na bunbhrabúis atá faoi réir na gcánacha sin. Chun an prionsabal sin a áirithiú, déantar foráil sa Treoir freisin maidir le rialacha speisialta i leith cánacha nó sreafaí ioncaim trasteorann i gcás máthaireintitis, eintiteas tréshreafa, corparáid faoi rialú eachtrach, eintiteas hibrideach nó cánacha ar dhíbhinní. Caibidil V An Ráta Cánach Éifeachtach agus an Cháin Bhreisiúcháin a Ríomh Cuimsítear le Caibidil V rialacha chun ráta cánach éifeachtach grúpa FIN i ndlínse le haghaidh bliain fhioscach a ríomh. Ríomhtar an ráta éifeachtach trí chánacha cumhdaithe coigeartaithe an ghrúpa a roinnt ar an ioncam coigeartaithe arna thuilleamh ag an ngrúpa, i ndlínse shonrach le haghaidh na bliana fioscaí. I gcomhréir leis an gcomhaontú domhanda, socraítear leis an Treoir an t‑íosráta cánach éifeachtach ag 15 % chun críoch Rialacha Samhla GloBE. Pléitear ríomh agus leithdháileadh na cánach breisiúcháin i gCaibidil V freisin. Ar an gcéad dul síos, ríomhtar an céatadán cánach breisiúcháin le haghaidh dlínse mar dhifríocht idir an t‑íosráta cánach éifeachtach 15 % agus ráta cánach éifeachtach na dlínse. Iolraítear an céatadán cánach breisiúcháin ansin faoi ioncam na dlínse sin chun críoch GloBE le haghaidh na bliana atá i gceist. Asbhaintear an t‑eisiamh ioncaim bunaithe ar shubstaint (más ann dó) ón méid sin chun an cháin bhreisiúcháin dhlínsiúil a ríomh. I gcomhréir le Rialacha Samhla GloBE, déantar foráil leis an Treoir maidir le heisiamh ioncaim bunaithe ar shubstaint, eisiamh ioncaim a bhunaítear ar chostais phárolla agus ar shócmhainní inláimhsithe. Féadfaidh eintiteas is comhdaitheoir an ghrúpa FIN roghnú gan an t‑eisiamh ioncaim bunaithe ar shubstaint a chur i bhfeidhm le haghaidh dlínse. Ar deireadh, faightear an cháin bhreisiúcháin le haghaidh gach comheintitis i ndlínse tríd an gcáin bhreisiúcháin dhlínsiúil a chionroinnt ar chomheintitis sa dlínse sin bunaithe ar ioncam gach comheintitis sa dlínse sin chun críoch GloBE. Déantar foráil leis an Treoir maidir le cás ina bhfuil cáin bhreisiúcháin bhreise le bailiú mar gheall ar choigeartú a rinneadh ar chánacha cumhdaithe nó ar ioncam nó ar chaillteanas cáilitheach i mbliain fhioscach roimhe sin, ba cheart caitheamh leis an gcáin bhreisiúcháin sin mar cháin bhreisiúcháin bhreise le haghaidh na bliana fioscaí atá á hathbhreithniú. Chun ualaí rialála a laghdú i gcásanna ina bhfuil riosca íseal ann, tá feidhm ag eisiamh maidir le híosmhéideanna brabúis: an t‑eisiamh ioncaim de minimis . Bíonn an t‑eisiamh sin i gceist nuair atá brabúis chomheintitis an ghrúpa FIN faoi bhun EUR 1 mhilliún agus nuair atá na hioncaim atá acu faoi bhun EUR 10 milliún. I gcásanna den sórt sin agus ar choinníoll go ndéantar an roghnú maidir le heisiamh ioncaim de minimis, measfar cáin bhreisiúcháin na gcomheintiteas sa dlínse sin a bheith cothrom le nialas chun críoch GloBE. Caibidil VI Rialacha Speisialta maidir le Cumaisc agus Éadálacha Tá rialacha speisialta sa chaibidil seo maidir le cumaisc, éadálacha, comhfhiontair agus grúpaí FIN ilmháthar. Déantar foráil inti maidir le tairseach ioncaim chomhdhlúite a chur i bhfeidhm maidir le comhaltaí grúpa i gcás cumaisc nó díchumaisc. I gcás ina bhfaigheann grúpa FIN comheintiteas, nó i gcás ina ndíolann grúpa FIN comheintiteas laistigh de raon feidhme na rialacha sin, ba cheart caitheamh leis an gcomheintiteas sin mar chuid den dá ghrúpa le linn na bliana, agus coigeartuithe áirithe a dhéanamh ar luachanna na n‑aitreabúidí a úsáidtear chun Rialacha Samhla GloBE a oibriú (cánacha cumhdaithe, párolla incháilithe, sócmhainní inláimhsithe incháilithe, sócmhainní cánach iarchurtha GloBE). Tá rialacha ann le haghaidh gnóthachan nó caillteanas a shainaithint agus luach de réir le leabhar a ghabhann le sócmhainní agus dliteanais a shainaithint i gcás aistrithe, lena n‑áirítear atheagrú. Tá foráil speisialta ann chun comhfhiontair a chuimsiú, nithe nach gcuimseofaí sa sainmhíniú ar ghrúpa FIN chun críoch GloBE murach sin. Ar deireadh, tá riail shonrach ann le haghaidh grúpaí FIN ilmháthar ar bhealach go gcaitear le grúpeintitis mar chuid de ghrúpa FIN aonair. Caibidil VII Córais Neodrachta Cánach agus Córais Dáileachán

Tá rialacha i gCaibidil VII i leith córais neodrachta cánach agus córais cánach dáileachán. Chun torthaí neamhbheartaithe a sheachaint, amhail dliteanas cháin bhreisiúcháin RÍFTC díréireach i ngrúpa FIN, déantar foráil leis an Treoir maidir le rialacha speisialta chun ioncam an mháthaireintitis deiridh a ríomh, i gcás inar eintiteas tréshreafa é an t‑eintiteas sin nó i gcás ina bhfuil sé faoi réir córas díbhinní in‑asbhainte. I ndáil le heintitis infheistíochta, tá rialacha sonracha ann maidir leis an ráta cánach éifeachtach agus an cháin bhreisiúcháin a chinneadh, an roghnú chun caitheamh leo mar eintitis atá trédhearcach go fioscach agus roghnú chun modh dáilte inchánach a chur i bhfeidhm. I ndáil le córas cánach dáileacháin, déantar foráil leis an Treoir go n‑áirítear cáin dáileachán measta sa ríomh ar chánacha coigeartaithe cumhdaithe comheintiteas i gcás ina ndéanann an t‑eintiteas is comhdaitheoir roghnú bliantúil i leith comheintitis atá faoi réir córas cánach dáileachán. Is éard atá i gceist leis sin cuntas athghabhála um cháin dáileachán measta a choinneáil ar bun le haghaidh gach bliana fioscaí a ndéantar an roghnú ina leith. Más rud é, i dtréimhse 4 bliana nach n‑íoctar aon cháin ag an íosráta ar dháileachán measta den sórt sin agus nár thabhaigh an comheintiteas caillteanas inlamhála, ansin tá an cháin bhreisiúcháin iníoctha bunaithe ar an iarmhéid gan íoc sa chuntas athghabhála le haghaidh na bliana atá i gceist. Caibidil VIII Forálacha Riaracháin Cuimsítear forálacha riaracháin i gCaibidil VIII, lena n‑áirítear oibleagáidí comhdúcháin. Leis an Treoir, ceanglaítear ar chomheintiteas grúpa FIN atá lonnaithe i mBallstát tuairisceán faisnéise maidir le cáin bhreisiúcháin a chomhdú, ach amháin má chomhdaíonn an grúpa FIN an tuairisceán i ndlínse eile, lena bhfuil comhaontú maidir le malartú faisnéise ag an mBallstát. Féadfaidh an comheintiteas an tuairisceán riachtanach a chomhdú nó féadfaidh eintiteas áitiúil ainmnithe eile an tuairisceán a chomhdú thar a cheann. Má thugtar faoiseamh don chomheintiteas ón tuairisceán a chomhdú, mar sin féin ní mór dó fógra a thabhairt dá údarás fioscach maidir le céannacht agus suíomh an chomheintitis a chomhdaíonn an tuairisceán thar ceann an ghrúpa FIN. Ní mór na tuairisceáin a chomhdú laistigh de 15 mhí ó dheireadh na bliana fioscaí lena mbaineann siad. Leagtar síos pionóis sa Treoir freisin i gcás nach gcomhlíonann grúpa FIN a oibleagáidí a leagtar síos sa Treoir. Caibidil IX Rialacha Idirthréimhseacha Cuimsítear rialacha idirthréimhseacha i gCaibidil IX. Leis na rialacha sin, tugtar breac-chuntas ar an mbealach chun gnéithe áirithe de Rialacha Samhla GloBE a chinneadh i gcás nach mór do ghrúpa iad a chur i bhfeidhm den chéad uair [chun an t‑ualach rialála a laghdú]. Cumhdaítear leis an gCaibidil freisin na rialacha idirthréimhseacha maidir leis an eisiamh ioncaim bunaithe ar shubstaint; paraiméadair chun ioncam a thuilltear sa bhaile a ghearradh amach ó RCI agus RÍFTC le haghaidh grúpaí náisiúnta mórscála agus grúpaí FIN faoi seach, ina gcéim thosaigh gníomhaíochta; faoiseamh idirthréimhseach i leith oibleagáidí comhdúcháin agus scairshealbha punainne. Caibidil X Cur i bhfeidhm sonrach RCI maidir le grúpaí náisiúnta mórscála Leis an gCaibidil seo, leathnaítear cur i bhfeidhm RCI chun grúpaí náisiúnta amháin atá lonnaithe i mBallstát a chuimsiú má chomhlíonann siad an tairseach EUR 750 milliún. Leis an ngné shonrach seo de rialacha an Aontais, táthar ag iarraidh an riosca a bhaineann le hidirdhealú i mBallstát idir eintiteas ar le grúpa a dhéanann gníomhaíochtaí trasteorann é agus eintiteas ar le grúpa é nach ndéanann ach gníomhaíochtaí sa bhaile. Ríomhfaidh na grúpaí náisiúnta mórscála sin a ráta cánach éifeachtach agus i gcás inarb ábhartha, gearrfar aon cháin bhreisiúcháin atá dlite faoi RCI orthu. Chun cóir chomhionann a choinneáil ar bun maidir le grúpaí FIN atá sna chéad chéimeanna dá ngníomhaíocht idirnáisiúnta, deonaítear idirthréimhse 5 bliana leis an gCaibidil seo do ghrúpaí náisiúnta mórscála ina n‑eisiafar a ngníomhaíochtaí náisiúnta ísealchánach ó chur i bhfeidhm na rialacha. Caibidil XI Forálacha Críochnaitheacha Bítear ag súil leis go gcuirfidh comhaltaí an Chreata Chuimsithigh na Rialacha Samhla chun feidhme, rialacha lena gcomhtháthaítear an comhaontú maidir le híosleibhéal cánachais domhanda le haghaidh grúpaí FIN san Aontas faoi dheireadh 2022. Ina dhiaidh sin agus in am trátha, meastar go ndéanfaidh Creat Cuimsitheach ECFE athbhreithniú piaraí ar rialacha trasuímh náisiúnta chomhaltaí rannpháirteacha an Chreata Chuimsithigh, chun a chinneadh an féidir caitheamh leis na rialacha náisiúnta sin mar rialacha ‘cáilithe’; eadhon, cé acu a chloíonn na rialacha le fuairlitir agus le spiorad na Rialacha Samhla nó nach gcloíonn. Thairis sin, i bpróiseas ar leithligh, bunóidh Creat Cuimsitheach ECFE coinníollacha faoina mbeidh córas Mheiriceá um ioncam ísealchánach domhanda doláimhsithe agus Rialacha GloBE le chéile, chun cothrom iomaíochta a áirithiú. Beidh sin ann mar gheall ar an iarraidh a mheastar a thiocfaidh ó SAM go measfar a chreat dlíthiúil atá á athbhreithniú faoi láthair a bheith coibhéiseach le hábhar an chomhaontaithe dhomhanda agus go háirithe, leis an bpríomhriail, ‘an Riail maidir le Cuimsiú Ioncaim’. Leagtar amach leis an Treoir coinníollacha lena gcuirfear ar a chumas don Choimisiún measúnú a dhéanamh ar choibhéis córas tríú tíortha agus dlínsí a chomhlíonann na coinníollacha ábhartha a chuimsiú i liosta san Iarscríbhinn a ghabhann leis an Treoir. Sannfar feidhm don Choimisiún freisin maidir leis an liosta san Iarscríbhinn a mhodhnú mar thoradh ar mheasúnú a dhéanfar ina dhiaidh seo tar éis do dhlínse tríú tír a creat dlíthiúil a mhodhnú. Ní mór an leasú sin ar an Iarscríbhinn a dhéanamh i gcomhréir leis na rialacha maidir le gníomhartha tarmligthe.

Tagraítear leis an gCaibidil seo freisin do thús chur i bhfeidhm Rialacha na Treorach, rud a shocraítear don 1 Eanáir 2023, seachas RÍFTC a gcuirfear a chur i bhfeidhm siar go dtí an 1 Eanáir 2024. Fíor 1. Sreabhchairt d’fheidhmiú na rialacha san Aontas



2021/0433 (CNS) Togra le haghaidh TREOIR ÓN gCOMHAIRLE maidir le híosleibhéal domhanda cánachais a áirithiú do ghrúpaí ilnáisiúnta san Aontas TÁ COMHAIRLE AN AONTAIS EORPAIGH, Ag féachaint don Chonradh ar Fheidhmiú an Aontais Eorpaigh, agus go háirithe Airteagal 115 de, Ag féachaint don togra ón gCoimisiún Eorpach, Tar éis dóibh an dréachtghníomh reachtach a chur chuig na parlaimintí náisiúnta, Ag féachaint don tuairim ó Pharlaimint na hEorpa, Ag féachaint don tuairim ó Choiste Eacnamaíoch agus Sóisialta na hEorpa, Ag gníomhú di i gcomhréir le nós imeachta reachtach speisialta, De bharr an mhéid seo a leanas: (1)Le blianta beaga anuas, tá bearta cinniúnacha glactha ag an Aontas chun an comhrac i gcoinne na pleanála ionsaithí cánach laistigh den mhargadh inmheánach a threisiú. Tá rialacha leagtha síos sna treoracha i gcoinne seachaint cánach i gcoinne creimeadh an bhoinn cánach sa mhargadh inmheánach agus i gcoinne an brabús a aistriú amach as an margadh inmheánach. Déantar na rialacha sin a thiontú i ndlí an Aontais ar na moltaí a rinne an Eagraíocht um Chomhar agus Forbairt Eacnamaíochta (ECFE) i gcomhthéacs an tionscnaimh i gcoinne chreimeadh an bhoinn agus aistriú brabúis (BEPS) chun a áirithiú go ngearrfar cáin ar bhrabúis fiontar ilnáisiúnta (MNEanna) i gcás ina ndéantar gníomhaíochtaí eacnamaíocha as a dtagann na brabúis agus ina gcruthaítear luach.

(2)Agus iarracht leanúnach á déanamh acu deireadh a chur le cleachtais chánach MNEanna, rud a chuireann ar a gcumas brabúis a aistriú go dlínsí ina bhfuil siad faoi réir aon chánachais nó ina bhfuil siad an-íseal, tá sraith rialacha idirnáisiúnta cánach forbartha ag an Eagraíocht um Chomhar agus Forbairt Eacnamaíochta chun a áirithiú go n‑íocfaidh MNEanna cion cothrom cánach cibé áit a n‑oibríonn siad. Is é is aidhm don athchóiriú mór seo íosleibhéal domhanda cánachais a leagan síos le haghaidh iomaíocht maidir le rátaí cánach ioncaim chorparáidigh. Trí dheireadh a chur le cuid mhór de na buntáistí a bhaineann le brabúis a aistriú chuig dlínsí nach bhfuil aon cháin iontu nó a bhfuil cáin an-íseal acu, tabharfar cothrom iomaíochta do ghnólachtaí ar fud an domhain leis an athchóiriú domhanda maidir le cáin íosta agus, mar sin, is fearr a bheidh dlínsí in ann a mbonn cánach a chosaint. (3)Tá an cuspóir polaitiúil sin tiontaithe ina Rialacha Samhla Domhanda i gcoinne Chreimeadh an Bhoinn (Rialacha Samhla GloBE) a d’fhormheas Creat Cuimsitheach OECD/G20 maidir le BEPS an 14 Nollaig 2021, creat a bhfuil gealltanas tugtha ag na Ballstáit ina leith. Sna Conclúidí ón gComhairle an 7 Nollaig 2021, d’athdhearbhaigh an Chomhairle go dtacaíonn sí go láidir leis an athchóiriú domhanda maidir le cáin íosta agus gheall sí an comhaontú a chur chun feidhme go pras trí bhíthin reachtaíocht an Aontais. Sa chomhthéacs sin, tá sé ríthábhachtach go gcuirfidh na Ballstáit a ngealltanas chun feidhme go héifeachtach chun íosleibhéal domhanda cánach a bhaint amach. (4)In Aontas ina bhfuil geilleagair atá comhtháite go dlúth, tá sé ríthábhachtach go ndéanfar an t‑athchóiriú domhanda maidir le cáin íosta a chur chun feidhme ar bhealach atá comhleanúnach agus comhordaithe go leordhóthanach. I bhfianaise scála, sonraí agus teicniúlachtaí na rialacha nua idirnáisiúnta cánach sin, ní dhéanfadh ach creat coiteann de chuid an Aontais ilroinnt an mhargaidh inmheánaigh a chosc agus na rialacha nua sin á gcur chun feidhme. Ina theannta sin, le creat coiteann, a ceapadh chun a bheith comhoiriúnach leis na saoirsí bunúsacha a ráthaítear leis an gConradh, sholáthrófaí deimhneacht dhlíthiúil do cháiníocóirí agus na rialacha á gcur chun feidhme acu. (5)Is gá rialacha a leagan síos chun creat éifeachtúil agus comhleanúnach a bhunú le haghaidh an íosleibhéil dhomhanda cánach ar leibhéal an Aontais. Leis an gcreat sin, cruthaítear córas ina mbeidh dhá riail chomhghlasáilte, ar a dtugtar na rialacha GloBE, trínar cheart méid breise cánach ar a dtugtar cáin bhreisiúcháin a bhailiú gach uair a bheidh ráta cánach éifeachtach MNE faoi bhun an 15 % i ndlínse ar leith. I gcás den sórt sin, meastar gur dlínse í ina bhfuil cáin íseal. Tugtar an Riail maidir le hIoncam a Áireamh (RCI) agus an Riail maidir le hÍocaíochtaí faoi Thearc-cháin (RÍFTC) ar an dá riail sin. Faoin gcóras sin, an máthaireintiteas MNE atá lonnaithe i mBallstát, tá oibleagáid air an RCI a chur i bhfeidhm ar a sciar féin den cháin bhreisiúcháin a bhaineann le haon eintiteas den ghrúpa a bhfuil cáin íseal air, bíodh sé sin lonnaithe laistigh nó lasmuigh den Aontas. Ba cheart don RÍFTC gníomhú mar chúlstop don RCI trí aon mhéid iarmharach de cháin bhreisiúcháin a ath-leithdháileadh i gcásanna nach bhféadfadh máthaireintitis méid iomlán na cánach breisiúcháin a bhaineann le heintitis ísealchánach a bhailiú trí RCI a chur i bhfeidhm. (6)Tá sé riachtanach Rialacha Samhla GloBE arna gcomhaontú ag na Ballstáit a chur chun feidhme ar bhealach a bheidh chomh gar agus is féidir don chomhaontú domhanda. Cloíonn an Treoir seo go dlúth le hinneachar agus le struchtúr Rialacha Samhla GloBE. Chun an chomhoiriúnacht le dlí príomha an Aontais a áirithiú, agus ar bhealach níos cruinne, leis an tsaoirse bhunaíochta, ba cheart feidhm a bheith ag rialacha na Treorach seo maidir le heintitis a bhfuil cónaí orthu i mBallstát mar aon le heintitis neamhchónaitheacha máthaireintitis atá lonnaithe sa Bhallstát sin. Ba cheart feidhm a bheith ag an Treoir seo freisin maidir le grúpaí an-mhóra náisiúnta. Ar an gcaoi sin, cheapfaí an creat dlíthiúil sa chaoi nach mbeadh aon bhaol ann go ndéanfaí idirdhealú idir cásanna trasteorann agus cásanna náisiúnta. Gach eintiteas, lena n‑áirítear an máthaireintiteas a chuireann RCI i bhfeidhm, atá lonnaithe i mBallstát ina bhfuil córas ísealchánach, bheidís faoi réir na cánach breisiúcháin. Ar an gcuma chéanna, na heintitis chomhdhéanaimh de chuid an mháthaireintiteahs chéanna atá lonnaithe i mBallstát eile, Ballstát a bhfuil córas ísealchánach ann, bheidís faoi réir na cánach breisiúcháin. (7)Cé gur gá a áirithiú go ndíspreagfar cleachtais seachanta cánach, ba cheart drochthionchair ar MNEanna níos lú sa mhargadh inmheánach a sheachaint. Chun na críche sin, níor cheart feidhm a bheith ag an Treoir seo ach maidir le heintitis atá lonnaithe san Aontas, eintitis ar comhaltaí iad de ghrúpaí MNE nó de ghrúpaí náisiúnta mórscála a bhfuil an tairseach bhliantúil EUR 750 000 000 ar a laghad d’ioncam comhdhlúite á comhlíonadh acu. Bheadh an tairseach sin comhsheasmhach le tairseach na rialacha idirnáisiúnta cánach atá ann cheana, mar atá na rialacha maidir le tuairisciú de réir tíre. Tagraítear d’eintitis a thagann faoi raon feidhme na Treorach seo mar eintitis chomhdhéanaimh. Ba cheart eintitis áirithe a eisiamh ón raon feidhme bunaithe ar a gcuspóir agus ar a stádas ar leith. Na heintitis nach bhfuil dírithe ar bhrabús agus a dhéanann gníomhaíochtaí ar mhaithe leis an leas coiteann agus nach dócha, ar na cúiseanna sin, go mbeidís faoi réir cánach sa Bhallstát ina bhfuil siad lonnaithe, sin iad na heintitis eisiata a bheadh ann. Chun na leasanna sonracha sin a chosaint, is gá eintitis rialtais, eagraíochtaí idirnáisiúnta, eagraíochtaí neamhbhrabúis agus cistí pinsin a eisiamh ó raon feidhme na Treorach seo. Ba cheart cistí infheistíochta agus meáin infheistíochta eastáit réadaigh a eisiamh ón raon feidhme freisin nuair atá siad ag barr an tslabhra úinéireachta, ós rud é, i gcás na n‑eintiteas sin ar a dtugtar sreabhadh tríothu, go ngearrtar cáin ar an ioncam a thuilltear ar leibhéal na n‑úinéirí. (8)An máthaireintiteas deiridh (UPE) de ghrúpa MNE nó de ghrúpa baile mórscála, a bhfuil leas rialaitheach aige go díreach nó go hindíreach i ngach eintiteas eile den ghrúpa MNE nó den ghrúpa baile mórscála, tá sé i gcroílár an chórais. Ós rud é go gceanglaítear ar an UPE de ghnáth cuntais airgeadais na n‑eintiteas uile de chuid an ghrúpa MNE nó den ghrúpa náisiúnta mórscála a chomhdhlúthú nó, murab amhlaidh atá, go n‑éileofaí amhlaidh faoi chaighdeán cuntasaíochta airgeadais inghlactha, tá faisnéis chriticiúil aige agus is é ab fhearr chun a áirithiú maidir leis an leibhéal cánach in aghaidh na dlínse i gcás an ghrúpa, go gcomhlíonfaidh sé an t‑íosráta comhaontaithe. Nuair a bheidh an UPE lonnaithe san Aontas, ba cheart, dá bhrí sin, an phríomhoibleagáid a bheith air faoin Treoir seo an RCI a chur i bhfeidhm ar a sciar leithdháilte den cháin bhreisiúcháin a bhaineann le gach eintiteas íseal-chánach de ghrúpa MNE, is cuma cé acu laistigh nó lasmuigh den Aontas atá siad lonnaithe. Dhéanfadh an UPE ag barr grúpa náisiúnta mórscála an RCI a chur i bhfeidhm maidir le méid iomlán na cánach breisiúcháin i ndáil lena gcomheintitis ísealchánacha. (9)In imthoscaí airithe, ba cheart an oibleagáid sin a bhogadh síos agus a chur ar chomheintitis eile den ghrúpa MNE atá lonnaithe san Aontas. Ar an gcéad dul síos, nuair atá an UPE lonnaithe i ndlínse tríú tír nach bhfuil rialacha samhla GloBE nó rialacha coibhéiseacha curtha chun feidhme aici agus, dá bhrí sin, nach bhfuil RCI cáilithe acu, ba cheart oibleagáid a bheith ar mháthaireintitis idirmheánacha (IPE) atá suite faoi bhun an UPE sa slabhra úinéireachta agus é lonnaithe san Aontas, faoin Treoir, an RCI a chur i bhfeidhm suas go dtí a sciar iomlán den cháin bhreisiúcháin, murab é go bhfuil leas rialaitheach i seilbh IPE agus go gceanglaítear air an RCI a chur i bhfeidhm in IPE eile, agus sa chás sin ba cheart don RCI é a chur i bhfeidhm. (10)Ar an dara dul síos, is cuma an i ndlínse ag a bhfuil RCI cáilithe nó nach ea, na máthaireintitis atá faoi úinéireacht i bpáirt agus iad suite san Aontas, agus a bhfuil os cionn 20 % dá gcothromas faoi úinéireacht sealbhóirí leasa lasmuigh de ghrúpa MNE, ba cheart oibleagáid a bheith orthu faoin Treoir seo an RCI a chur i bhfeidhm suas go dtí a sciar leithdháilte den cháin bhreisiúcháin. Níor cheart do POPE den sórt sin an RCI a chur i bhfeidhm, áfach, nuair atá siad ar lánúinéireacht ag POPE eile a gceanglaítear air an RCI a chur i bhfeidhm. Ar an tríú dul síos, nuair a bhíonn an t‑eintiteas sainchuspóireach lonnaithe i ndlínse gan RCI cáilithe, ba cheart do na heintitis atá sa ghrúpa MNE an RÍFTC a chur i bhfeidhm maidir le haon mhéid iarmharach den cháin bhreisiúcháin nach raibh faoi réir an RCI i gcomhréir le foirmle leithdháilte bunaithe ar an líon fostaithe agus sócmhainní inláimhsithe atá acu. Ar an gceathrú dul síos, i gcás ina bhfuil an UPE lonnaithe i ndlínse tríú tír ag a bhfuil RCI cáilithe, ba cheart do chomheintitis an ghrúpa MNE an RÍFTC a chur i bhfeidhm maidir leis na comheintitis atá lonnaithe i ndlínse an tríú tír sin, i gcásanna inarb é dlínse ísealchánach é an tríú tír sin bunaithe ar ETR na gcomheintiteas ar fad atá sa dlínse sin, lena n‑áirítear inniúlacht UPE. (11)I gcomhréir le cuspóirí beartais an athchóirithe dhomhanda maidir le cáin íosta i dtaca le hiomaíocht chóir chánach i measc dlínsí, ba cheart ríomh ETR a dhéanamh ar leibhéal na dlínse i gceist. Chun críocha ETR a ríomh, ba cheart foráil a dhéanamh sa Treoir seo maidir le sraith choiteann rialacha sonracha maidir leis an mbonn cánach a ríomh, dá ngairtear ioncam nó caillteanas cáilitheach, agus maidir leis na cánacha a íocadh, dá dtagraítear mar chánacha cumhdaithe. Is iad na cuntais airgeadais an túsphointe, cuntais a úsáidtear chun críocha comhdhlúthaithe agus atá faoi réir sraith coigeartuithe ina dhiaidh sin, lena n‑áirítear freastal ar dhifríochtaí uainiúcháin, chun aon saobhadh idir dlínsí a sheachaint. Thairis sin, féadfar ioncam nó caillteanas cáilitheach agus cánacha cumhdaithe eintiteas áirithe a leithdháileadh ar eintitis ábhartha eile laistigh de ghrúpa MNE chun neodracht a áirithiú sa chaoi a ndéileáiltear le hioncam nó caillteanas cáilitheach ó thaobh cánach de a d’fhéadfadh a bheith faoi réir cánacha cumhdaithe i roinnt dlínsí éagsúla, mar gheall ar chineál na n‑eintiteas (eintitis thréshreafa, eintitis hibrideacha nó buanbhunaíocht) nó mar gheall ar an gcóir shonrach chánach ar ioncam (íocaíocht díbhinne nó córas cánach maidir le corparáid faoi rialú eachtrach). (12)Ba cheart ETR de ghrúpa MNE i ngach dlínse ina ndéanann sé gníomhaíochtaí nó de ghrúpa náisiúnta mórscála a chur i gcomparáid leis an íosráta cánach 15 % a comhaontaíodh chun a chinneadh an bhfuil an grúpa MNE nó an grúpa náisiúnta mórscála faoi dhliteanas cáin bhreisiúcháin a íoc agus, dá bhrí sin, ba cheart dóibh an RCI nó an RÍFTC a chur i bhfeidhm. Leis an ráta íosta cánach 15 % a chomhaontaigh Creat Cuimsitheach OECD/G20 maidir le CBAB, léirítear cothromaíocht i measc rátaí cánach corparáide ar fud an domhain. I gcásanna ina dtiteann ETR grúpa MNE faoi bhun an íosráta cánach i ndlínse ar leith, ba cheart an cháin bhreisiúcháin a leithdháileadh ar na heintitis sa ghrúpa MNE atá faoi dhliteanas an cháin a íoc i gcomhréir le cur i bhfeidhm an RCI agus an RÍFTC, chun cloí leis an ráta íosta éifeachtach 15 % a comhaontaíodh ar fud an domhain. I gcásanna ina dtiteann ETR de ghrúpa baile mórscála faoi bhun an íosráta cánach, ba cheart don UPE ag barr an ghrúpa baile mórscála an RCI a chur i bhfeidhm maidir lena gcomheintitis ísealchánach, chun a áirithiú go mbeidh an grúpa sin faoi dhliteanas cáin a íoc ar ráta íosta éifeachtach 15 %. (13)Chun go mbeidh na Ballstáit in ann tairbhe a bhaint as an ioncam ón gcáin bhreisiúcháin a bhailítear ar a gcomheintitis ísealchánach atá lonnaithe ar a gcríoch, ba cheart do na Ballstáit a bheith in ann rogha a dhéanamh córas náisiúnta um cháin bhreisiúcháin a chur i bhfeidhm. Comheintitis de ghrúpa MNE atá lonnaithe i mBallstát a roghnaigh rialacha a chur chun feidhme atá coibhéiseach leis an RCI agus an RÍFTC ina gcóras cánach náisiúnta féin, ba cheart dóibh an cháin bhreisiúcháin a íoc leis an mBallstát sin. Agus roinnt solúbthachta á fágáil ag na Ballstáit maidir le cur chun feidhme teicniúil an chórais náisiúnta um cháin bhreisiúcháin, ba cheart go n‑áiritheofaí leis an gcóras sin an cánachas íosta éifeachtach ar ioncam cáilitheach nó ar chaillteanas cáilitheach na gcomheintiteas ar an mbealach céanna, nó ar bhealach coibhéiseach, le RCI agus RÍFTC na Treorach seo. (14)Chun cur chuige comhréireach a áirithiú, ba cheart a chur san áireamh leis an gcleachtadh sin cásanna sonracha áirithe ina laghdaítear rioscaí BEPS. Dá bhrí sin, ba cheart go n‑áireofaí sa Treoir díolmhú bunaithe ar thábhacht eacnamaíoch agus bunaithe ar na costais a bhaineann le fostaithe agus ar luach sócmhainní inláimhsithe i ndlínse ar leith. Leis sin, d’fhéadfaí aghaidh a thabhairt, go pointe áirithe, ar chásanna ina ndéanann grúpa MNE nó grúpa náisiúnta mórscála gníomhaíochtaí eacnamaíocha a bhfuil láithreacht ábhartha ag teastáil uathu i ndlínse ísealchánach mar nach dócha go dtiocfadh borradh faoi chleachtais BEPS i gcás den sórt sin. Ba cheart cás sonrach na ngrúpaí MNE atá ag na chéad chéimeanna dá ngníomhaíocht idirnáisiúnta a mheas freisin ionas nach ndíspreagfaí forbairt gníomhaíochtaí trasteorann do ghrúpaí MNE a bhaineann leas as cáin íseal ina ndlínse náisiúnta ina bhfuil siad ag feidhmiú den chuid is mó. Dá bhrí sin, ba cheart gníomhaíochtaí náisiúnta na ngrúpaí sin a bhfuil cáin íseal orthu a eisiamh ó chur i bhfeidhm na rialacha ar feadh idirthréimhse cúig bliana, agus sin ar choinníoll nach bhfuil comheintitis ag an ngrúpa MNE i níos mó ná sé dhlínse eile. Chun cóir chomhionann a áirithiú do ghrúpaí baile mórscála, ba cheart an t‑ioncam ó ghníomhaíochtaí na ngrúpaí sin a eisiamh freisin ar feadh idirthréimhse cúig bliana. (15)Mar gheall ar a cineál an-luaineach agus ar thimthriall fada eacnamaíoch an tionscail seo, is gnách go mbíonn earnáil na loingseoireachta faoi réir córas malartach nó córas forlíontach cánachais sna Ballstáit. Ionas nach mbainfear an bonn ón réasúnaíocht bheartais sin agus go gceadófar do na Ballstáit leanúint de chóireáil cánach shonrach a chur i bhfeidhm ar earnáil na loingseoireachta i gcomhréir leis an gcleachtas idirnáisiúnta agus le rialacha maidir le státchabhair, ba cheart ioncam loingseoireachta a eisiamh ón gcóras. (16)Chun cothromaíocht a bhaint amach idir cuspóirí an athchóirithe dhomhanda maidir le cáin íosta agus an t‑ualach riaracháin ar riaracháin chánach agus ar cháiníocóirí, ba cheart foráil a dhéanamh sa Treoir seo maidir le heisiamh de minimis i gcás grúpaí MNE nó grúpaí baile mórscála ag a bhfuil meánioncam níos lú ná EUR 10 000 000 agus meánioncam cáilitheach nó caillteanas cáilitheach faoi bhun EUR 1 000 000 i ndlínse ar leith. Níor cheart go n‑íocfadh grúpaí MNE nó grúpaí baile mórscála den sórt sin cáin bhreisiúcháin fiú má tá ETR seo acu faoi bhun an íosráta cánach sa dlínse sin. (17)D‘fhéadfadh cur i bhfeidhm rialacha na Treorach seo maidir le grúpaí MNE agus grúpaí náisiúnta mórscála a thagann faoina raon feidhme den chéad uair saobhadh a chruthú toisc airíonna cánacha a bheith ann, lena n‑áirítear caillteanais ó bhlianta fioscacha roimhe sin, nó ó dhifríochtaí uainiúcháin, agus d’fhéadfadh sé go mbeadh gá le rialacha idirthréimhseacha chun deireadh a chur leis an saobhadh sin. Ba cheart go mbeadh feidhm freisin ag laghdú de réir a chéile ar na rátaí le haghaidh an phárolla agus na sócmhainní inláimhsithe chomh maith chun aistriú rianúil chuig an gcóras nua cánach a éascú. (18)Chun an córas a chur i bhfeidhm go héifeachtúil, tá sé ríthábhachtach go ndéanfar na nósanna imeachta a chomhordú ar leibhéal grúpa. Beidh sé riachtanach córas a oibriú lena n‑áiritheofar an sreabhadh faisnéise gan bhac laistigh den ghrúpa MNE agus i dtreo riaracháin chánach ina bhfuil comheintitis lonnaithe. Ba cheart gur ar an gcomheintiteas féin a bheadh an phríomhfhreagracht an tuairisceán faisnéise a chomhdú. Ba cheart feidhm a bheith ag tarscaoileadh na freagrachta sin, áfach, i gcás ina bhfuil eintiteas eile ainmnithe ag an ngrúpa MNE chun an tuairisceán faisnéise a chomhdú agus a chomhroinnt. D’fhéadfadh sé gur eintiteas áitiúil nó eintiteas ó dhlínse eile a bhfuil comhaontú údaráis inniúil i bhfeidhm aige le Ballstát an chomheintitis a bheadh i gceist. Sa chéad dhá mhí dhéag tar éis a theacht i bhfeidhm, ba cheart don Choimisiún athbhreithniú a dhéanamh ar an Treoir seo i gcomhréir leis an gcomhaontú ar thángthas air leis an gCreat Cuimsitheach maidir le ceanglais a chomhdú faoin gcreat cur chun feidhme GloBE. I bhfianaise na gcoigeartuithe comhlíontachta a cheanglaítear leis an gcóras seo, ba cheart tréimhse 18 mhí a dheonú do ghrúpaí a thagann faoi raon feidhme na Treorach seo den chéad uair chun na ceanglais faisnéise a chomhlíonadh. (19)I bhfianaise na dtairbhí a bhaineann le trédhearcacht sa réimse cánach, is ábhar misnigh é go ndéanfar méid suntasach faisnéise a chomhdú leis na húdaráis chánach sna dlínsí rannpháirteacha go léir. Ba cheart go mbeadh sé d’oibleagáid ar ghrúpaí MNE laistigh de raon feidhme na Treorach seo faisnéis chuimsitheach agus mhionsonraithe a chur ar fáil maidir lena mbrabúis agus a ráta éifeachtach cánach i ngach dlínse ina bhfuil comheintitis acu. D’fhéadfaí a bheith ag súil leis go méadófaí an trédhearcacht dá ndéanfaí tuairisciú forleathan den sórt sin. (20)Tá éifeachtacht agus cothroime an athchóirithe dhomhanda maidir le cáin íosta ag brath go mór ar a chur chun feidhme ar fud an domhain. Beidh sé ríthábhachtach, dá bhrí sin, go gcuirfidh príomh-chomhpháirtithe trádála uile an Aontais RCI cáilithe nó sraith rialacha coibhéiseacha i bhfeidhm maidir le cáin íosta. Sa chomhthéacs sin, agus chun tacú le deimhneacht dhlíthiúil agus éifeachtúlacht na rialacha cánach íosta domhanda, tá sé tábhachtach na coinníollacha a shonrú tuilleadh faoinar féidir na rialacha a chuirtear chun feidhme i ndlínse tríú tír nach ndéanfaidh rialacha an chomhaontaithe dhomhanda a thrasuí a chur ar choibhéis le IR cáilithe. Chuige sin, ba cheart foráil a dhéanamh leis an Treoir seo maidir leis an gCoimisiún measúnú a dhéanadh ar na critéir choibhéise agus sin bunaithe ar pharaiméadair áirithe mar aon le liostú de na dlínsí tríú tír a chomhlíonann na critéir choibhéise. Féadfar an liosta sin a mhodhnú trí ghníomh tarmligthe, tar éis aon mheasúnú a dhéanfar ina dhiaidh sin ar an gcreat dlíthiúil a chuir dlínse tríú tír chun feidhme ina dlí baile. (21)Chun eilimintí áirithe neamhriachtanacha den Treoir seo a leasú, ba cheart an chumhacht a tharmligean chuig an gCoimisiún gníomhartha a ghlacadh i gcomhréir le hAirteagal 290 den Chonradh ar Fheidhmiú an Aontais Eorpaigh. Tar éis don Choimisiún measúnú a dhéanamh, ba cheart an aidhm a bheith ann modhnuithe a dhéanamh ar an Iarscríbhinn ina liostaítear dlínsí ina bhfuil creat dlíthiúil baile ar féidir a mheas faoi a bheith coibhéiseach le riail cháilithe maidir le hioncam a áireamh.

(22)Na rialacha maidir le cur i bhfeidhm RÍFTC, ba cheart feidhm a bheith acu ón 1 Eanáir 2024 chun cead a thabhairt do dhlínsí tríú tíortha an RCI a chur i bhfeidhm sa chéad chéim de chur chun feidhme na Rialacha Samhla GloBE. (23)Maidir le cuspóir na Treorach seo, chun creat comhchoiteann a chruthú le haghaidh íosleibhéal domhanda cánach laistigh den Aontas ar bhonn an chur chuige choitinn atá sna Rialacha Samhla GloBE, ní féidir le gach Ballstát é a bhaint amach go leordhóthanach agus iad ag gníomhú ina n‑aonar. Dá ngníomhódh na Ballstáit go neamhspleách, bheadh an baol ann go gcruthófaí ilroinnt sa mhargadh inmheánach. Ós rud é go bhfuil sé ríthábhachtach réitigh a ghlacadh a fheidhmíonn mar is ceart sa mhargadh inmheánach ina iomláine, is fearr is féidir an cuspóir sin a bhaint amach ar leibhéal an Aontais de bharr scála an athchóirithe dhomhanda maidir le cáin íosta. Féadfaidh an tAontas, dá bhrí sin, bearta a ghlacadh, i gcomhréir le prionsabal na coimhdeachta a leagtar amach in Airteagal 5 den Chonradh ar an Aontas Eorpach. (24)Chuathas i gcomhairle leis an Maoirseoir Eorpach ar Chosaint Sonraí i gcomhréir le hAirteagal 42 (1) de Rialachán (AE) 2018/1725 ó Pharlaimint na hEorpa agus ón gComhairle. An ceart chun sonraí pearsanta a chosaint de réir Airteagal 8 den Chairt um Chearta Bunúsacha an Aontais Eorpaigh chomh maith le Rialachán 2016/679 ó Pharlaimint na hEorpa agus ón gComhairle, tá feidhm aige maidir le próiseáil sonraí pearsanta a dhéantar faoi chuimsiú na Treorach seo, TAR ÉIS AN TREOIR SEO A GHLACADH: CAIBIDIL I

FORÁLACHA GINEARÁLTA Airteagal 1

Ábhar Leis an Treoir seo, bunaítear bearta coiteanna le haghaidh íoschánachas éifeachtach grúpaí FIN sna foirmeacha seo a leanas: (a)riail maidir le cuimsiú ioncaim (RCI) ar i gcomhréir léi a ríomhann máthaireintiteas grúpa FIN nó grúpa náisiúnta mórscála a chion in-leithdháilte de cháin bhreisiúcháin i leith chomheintitis ísealchánach an ghrúpa agus a bhailíonn an máthaireintiteas an cháin sin; agus (b)riail maidir le híocaíochtaí faoi thearc-cháin (RÍFTC) ar i gcomhréir léi a bhailíonn comheintiteas grúpa FIN cion in-leithdháilte de cháin bhreisiúcháin arna ríomh ag máthaireintiteas deiridh an ghrúpa, cáin nár gearradh faoi RCI i leith chomheintitis ísealchánach an ghrúpa. Airteagal 2

Raon feidhme 1.Beidh feidhm ag an Treoir seo maidir le comheintitis atá lonnaithe san Aontas ar comhaltaí de ghrúpa FIN nó de ghrúpa náisiúnta mórscála iad, grúpa ag a raibh ioncam bliantúil de EUR 750 000 000 nó níos mó ina ráitis airgeadais chomhdhlúite in 2 bhliain ar a laghad sna 4 bliana fhioscacha chomhleanúnacha roimhe sin. 2.I gcás ina bhfuil ceann amháin nó níos mó de na 4 bliana fhioscacha dá dtagraítear i mír 1 níos faide nó níos giorra ná 12 mhí, coigeartófar an t‑ioncam bliantúil dá dtagraítear sa mhír sin go comhréireach le haghaidh gach ceann de na blianta fioscacha sin. 3.Ní bheidh feidhm ag an Treoir seo maidir leis na heintitis seo a leanas (‘eintitis eisiata’) ach amháin má dhéanann an comheintiteas is comhdaitheoir roghnú gan caitheamh leis na heintitis sin mar eintitis eisiata i gcomhréir le hAirteagal 43(1): (a)eintiteas rialtais, eagraíocht idirnáisiúnta, eagraíocht neamhbhrabúsach, ciste pinsin, eintiteas infheistíochta ar máthaireintiteas deiridh é agus meán infheistíochta réadmhaoine ar máthaireintiteas deiridh é; nó (b)eintiteas atá ar úinéireacht 95 % ar a laghad ag ceann amháin nó níos mó de na heintitis sin dá dtagraítear i bpointe (a), go díreach nó trí roinnt eintiteas den sórt sin, seachas eintitis seirbhísí pinsin, ar eintiteas é a dhéanann ceann amháin de na nithe seo a leanas: (i)a oibríonn go heisiach, nó nach mór go heisiach, chun sócmhainní a shealbhú nó chun cistí a infheistiú ar mhaithe leis an eintiteas nó na heintitis dá dtagraítear i bpointe (a); nó (ii)a dhéanann gníomhaíochtaí atá coimhdeach leis na gníomhaíochtaí a dhéanann an t‑eintiteas nó na heintitis dá dtagraítear i bpointe (a); nó (c)eintiteas atá ar úinéireacht 85 % ar a laghad ag ceann amháin nó níos mó de na heintitis dá dtagraítear i bpointe (a), go díreach nó trí cheann amháin de na heintitis sin nó níos mó ná sin, ar choinníoll go ndíorthaíonn sé a ioncam uile nach mór ó dhíbhinní nó ó ghnóthachain nó ó chaillteanais chothromais a eisiatar ón ríomh ar an ioncam cáilitheach i gcomhréir le pointe (b) d’Airteagal 15(2). Airteagal 3

Sainmhínithe

Chun críoch na Treorach seo, tá feidhm ag na sainmhínithe seo a leanas: (1)ciallaíonn ‘eintiteas’ aon duine dlítheanach nó aon socrú dlítheanach a ullmhaíonn cuntais airgeadais ar leithligh; (2)ciallaíonn ‘comheintiteas’ eintiteas nó buanbhunaíocht ar cuid de ghrúpa FIN nó de ghrúpa náisiúnta mórscála í; (3)ciallaíonn ‘grúpa’ an méid seo a leanas: (a)bailiúchán eintiteas a bhfuil baint acu le chéile trí úinéireacht nó trí urlámhas mar a shainmhínítear leis an gcreat cuntasaíochta inghlactha le haghaidh ráitis airgeadais chomhdhlúite a ullmhaíonn an máthaireintiteas deiridh, lena n‑áirítear aon eintiteas a d’fhéadfadh a bheith eisiata ó ráitis airgeadais chomhdhlúite an mháthaireintitis deiridh, bunaithe ar a mhéid bheag, ar fhorais ábharthachta nó ar na forais go bhfuil sé ar seilbh lena dhíol agus bunaithe ar na nithe sin amháin; agus (b)eintiteas ag a bhfuil buanbhunaíocht amháin nó níos mó ná sin, ar choinníoll nach cuid de ghrúpa eile mar a shainmhínítear i bpointe (a) é; (4)ciallaíonn ‘grúpa FIN’ aon ghrúpa lena n‑áirítear eintiteas nó buanbhunaíocht amháin ar a laghad nach bhfuil lonnaithe i ndlínse an mháthaireintitis deiridh; (5)ciallaíonn ‘grúpa náisiúnta mórscála’ aon ghrúpa a bhfuil na heintitis uile lena mbaineann lonnaithe sa Bhallstát céanna; (6)ciallaíonn ‘ráitis airgeadais chomhdhlúite’ an méid seo a leanas: (a)na ráitis airgeadais a ullmhaíonn eintiteas i gcomhréir le caighdeán cuntasaíochta airgeadais inghlactha, ina dtíolactar aon sócmhainn, dliteanas, ioncam, speansas nó sreabhadh airgid de chuid an eintitis agus de chuid na n‑eintiteas a rialaíonn sé amhail is gur aonad aonair eacnamaíoch iad na heintitis sin; (b)maidir le grúpaí mar a shainmhínítear i bpointe 3(b), na ráitis airgeadais a ullmhaíonn an príomheintiteas i gcomhréir le caighdeán cuntasaíochta airgeadais inghlactha; (c)na ráitis airgeadais nár ullmhaigh máthaireintiteas deiridh i gcomhréir le caighdeán cuntasaíochta airgeadais inghlactha agus a coigeartaíodh ina dhiaidh sin chun aon saobhadh iomaíochta ábhartha a chosc; nó (d)i gcás nach n‑ullmhaíonn an máthaireintiteas na ráitis airgeadais a dtugtar tuairisc orthu i bpointí (a), (b) nó (c), na ráitis airgeadais a d’ullmhófaí dá gceanglófaí ar an máthaireintiteas deiridh ráitis airgeadais den sórt sin a ullmhú i gcomhréir leis na nithe seo a leanas: (i)caighdeán cuntasaíochta airgeadais inghlactha; nó (ii)caighdeán cuntasaíochta airgeadais eile agus ar choinníoll gur coigeartaíodh aon ráiteas airgeadais den sórt sin chun aon saobhadh iomaíochta ábhartha a chosc; (7)ciallaíonn ‘bliain fhioscach’ an tréimhse chuntasaíochta ar ina leith a dhéantar na nithe seo a leanas: (a)ullmhaíonn máthaireintiteas grúpa FIN nó grúpa náisiúnta mórscála a ráitis airgeadais chomhdhlúite nó, i gcás nach n‑ullmhaíonn an máthaireintiteas ráitis airgeadais chomhdhlúite, an bhliain féilire; agus (b)ríomhtar an ráta cánach éifeachtach agus an cháin bhreisiúcháin; (8)ciallaíonn ‘comheintiteas is comhdaitheoir’ eintiteas a chomhdaíonn tuairisceán faisnéise maidir le cáin bhreisiúcháin i gcomhréir le hAirteagal 42 den Treoir seo; (9)ciallaíonn ‘eintiteas tréshreafa’ eintiteas a mheastar a bheith ina eintiteas atá trédhearcach go fioscach maidir lena ioncam, a chaiteachas, a bhrabús nó a chaillteanas sa dlínse inar cruthaíodh é, eintiteas nach bhfuil ina chónaitheoir chun críoch cánach ná faoi réir cáin chumhdaithe ar a ioncam nó ar a bhrabús i ndlínse eile;

Chun críoch an tsainmhínithe sin, ciallaíonn eintiteas atá trédhearcach go fioscach eintiteas a gcaitheann dlíthe dlínse lena ioncam, lena chaiteachas, lena bhrabús nó lena chaillteanas amhail is gur dhíorthaigh nó gur thabhaigh úinéir an eintitis sin go díreach é; (10)ciallaíonn ‘buanbhunaíocht’ an méid seo a leanas: (a)áit ghnó nó áit a mheastar a bheith ina háit ghnó atá lonnaithe i ndlínse ina gcaitear leis an áit sin mar bhuanbhunaíocht i gcomhréir le conradh cánach infheidhme atá i bhfeidhm ar choinníoll go ngearrann an dlínse sin cáin ar an ioncam is inchurtha ina leith i gcomhréir le foráil atá cosúil le hAirteagal 7 de Shamhailchoinbhinsiún Cánach ECFE ar Ioncam agus ar Chaipiteal; (b)mura bhfuil aon chonradh cánach infheidhme i bhfeidhm, áit ghnó nó áit a mheastar a bheith ina háit ghnó atá lonnaithe i ndlínse ina ngearrtar cáin ar an ioncam is inchurtha i leith na háite gnó sin ar ghlanbhonn ar shlí atá cosúil leis an tslí a ngearrtar cáin ar a cónaitheoirí féin chun críoch cánach; (c)mura bhfuil aon chóras cánach corparáide ag dlínse, áit ghnó nó áit a mheastar a bheith ina háit ghnó atá lonnaithe sa dlínse sin ar áit í a gcaithfí léi mar bhuanbhunaíocht i gcomhréir le Samhailchoinbhinsiún Cánach ECFE ar Ioncam agus ar Chaipiteal, ar choinníoll go mbeadh sé de cheart ag an dlínse sin cáin a ghearradh ar an ioncam a bheadh inchurtha i leith na háite gnó i gcomhréir le hAirteagal 7 den choinbhinsiún sin; nó (d)áit ghnó eile nó áit eile a mheastar a bheith ina háit ghnó trína ndéantar oibríochtaí lasmuigh den dlínse ina bhfuil an príomheintiteas lonnaithe, má dhíolmhaíonn an dlínse sin an t‑ioncam is inchurtha i leith na n‑oibríochtaí sin; (11)ciallaíonn ‘máthaireintiteas deiridh’ an méid seo a leanas: (a)eintiteas a bhfuil leas urlámhais in aon eintiteas eile ar úinéireacht aige go díreach nó go hindíreach agus nach bhfuil ar úinéireacht ag aon eintiteas eile, go díreach nó go hindíreach, ag a bhfuil leas urlámhais ann; nó (b)príomheintiteas; (12)ciallaíonn ‘íosráta cánach’ cúig déag faoin gcéad (15 %); (13)ciallaíonn ‘cáin bhreisiúcháin’ an cháin bhreisiúcháin a ríomhtar le haghaidh dlínse nó le haghaidh comheintitis de bhun Airteagal 26; (14)ciallaíonn ‘córas cánach cuideachtaí eachtracha rialaithe’ tacar rialacha cánach faoina bhfuil scairshealbhóir díreach nó indíreach eintitis eachtraigh faoi réir cánachais ar a chion de chuid den ioncam a thuilleann an t‑eintiteas eachtrach sin nó ar a chion den ioncam uile, gan beann ar cé acu a dháiltear an t‑ioncam sin ar an scairshealbhóir nó nach ndáiltear; (15)ciallaíonn ‘riail cháilithe maidir le cuimsiú ioncaim’ (‘RCI cáilithe’) tacar rialacha a chuirtear chun feidhme i ndlí náisiúnta dlínse agus a bhfuil na nithe seo a leanas fíor maidir leo: (a)tá siad coibhéiseach leis na rialacha a leagtar síos sa Treoir seo ar i gcomhréir leo a ríomhann máthaireintiteas grúpa FIN a chion is in-leithdháilte den cháin bhreisiúcháin i leith chomheintitis ísealchánach an ghrúpa agus a bhailíonn sé an cháin sin; (b)cuirtear i bhfeidhm iad agus riartar iad ar bhealach atá comhsheasmhach leis na rialacha a leagtar síos sa Treoir seo agus ní chuireann siad ar chumas na dlínse aon bhuntáiste a thabhairt a bhaineann leis na rialacha sin; (16)ciallaíonn ‘comheintiteas ísealchánach’ an méid seo a leanas: (a)comheintiteas grúpa FIN atá lonnaithe i ndlínse ísealchánach; nó (b)comheintiteas gan stát ag a bhfuil ráta cánach éifeachtach, i leith bliain fhioscach, atá níos ísle ná an t‑íosráta cánach éifeachtach; (17)ciallaíonn ‘máthaireintiteas idirmheánach’ comheintiteas a bhfuil leas úinéireachta i gcomheintiteas eile sa ghrúpa FIN céanna ar úinéireacht aige go díreach nó go hindíreach agus nach gcáilíonn mar mháthaireintiteas deiridh, mar mháthaireintiteas faoi pháirt-úinéireacht, mar bhuanbhunaíocht nó mar eintiteas infheistíochta; (18)ciallaíonn ‘leas urlámhais’ leas úinéireachta in eintiteas lena gceanglaítear ar an sealbhóir leasa, nó lena gceanglófaí ar an sealbhóir leasa sócmhainní, dliteanais, ioncam, costais agus sreafaí airgeadais an eintitis a chomhdhlúthú ar bhonn líne ar líne, i gcomhréir le caighdeán cuntasaíochta airgeadais inghlactha;

Maidir le príomheintiteas, meastar go bhfuil leasanna urlámhais a bhuanbhunaíochtaí féin aige. (19)ciallaíonn ‘máthaireintitis faoi pháirt-úinéireacht’ comheintiteas a bhfuil leas úinéireachta i gcomheintiteas eile sa ghrúpa FIN céanna ar úinéireacht aige go díreach nó go hindíreach, ar comheintiteas é a bhfuil níos níos mó ná 20 % dá leas úinéireachta ina bhrabúis ar seilbh, go díreach nó go hindíreach, ag daoine nach comheintitis den ghrúpa FIN iad agus nach gcáilíonn mar mháthaireintiteas deiridh, mar bhuanbhunaíocht ná mar eintiteas infheistíochta; (20)ciallaíonn ‘leas úinéireachta’ aon cheart ar bhrabúis, ar chaipiteal nó ar chúlchistí eintitis nó buanbhunaíochta; (21)ciallaíonn ‘máthaireintiteas’ máthaireintiteas deiridh, nach eintiteas eisiata, máthaireintiteas idirmheánach ná máthaireintiteas faoi pháirt-úinéireacht é; (22)ciallaíonn ‘caighdeán cuntasaíochta airgeadais inghlactha’ caighdeáin idirnáisiúnta um thuairisciú airgeadais (CITA agus CITA arna nglacadh ag an Aontas de bhun Rialachán (CE) Uimh. 1606/2002) agus prionsabail chuntasaíochta na hAstráile, na Brasaíle, Cheanada, Bhallstáit an Aontais Eorpaigh, comhaltaí den Limistéar Eorpach Eacnamaíoch, Hong Cong (an tSín), na Seapáine, Mheicsiceo, na Nua-Shéalainne, Dhaon-Phoblacht na Síne, Phoblacht na hIndia, Phoblacht na Cóiré, na Rúise, Shingeapór, na hEilvéise, na Ríochta Aontaithe agus Stáit Aontaithe Mheiriceá, prionsabail a nglactar leo go ginearálta; (23)ciallaíonn‘cáin bhreisiúcháin náisiúnta cháilithe’ cáin bhreisiúcháin a chuirtear chun feidhme i ndlí náisiúnta dlínse agus lena ndéantar an méid seo a leanas: (a)déantar foráil léi maidir le róbhrabúis comheintiteas atá lonnaithe sa dlínse sin a chinneadh i gcomhréir leis na rialacha a leagtar síos sa Treoir seo agus maidir leis an íosráta cánach a chur i bhfeidhm maidir leis na róbhrabúis sin le haghaidh na dlínse agus na gcomheintiteas i gcomhréir leis na rialacha a leagtar síos sa Treoir seo; agus (b)cuirtear i bhfeidhm í agus riartar í ar bhealach atá comhsheasmhach leis na rialacha a leagtar síos sa Treoir seo agus ní chuireann sí ar chumas na dlínse aon bhuntáiste a thabhairt a bhaineann leis na rialacha sin; (24)ciallaíonn ‘eintiteas infheistíochta’ an méid seo a leanas: (a)ciste infheistíochta nó meán infheistíochta réadmhaoine; (b)eintiteas atá 95 % ar úinéireacht, go díreach nó go hindíreach, ag eintiteas dá dtagraítear i bpointe (a) nó trí eintiteas amháin nó níos mó den sórt sin, agus a oibríonn go heisiach nó nach mór go heisiach chun sócmhainní a shealbhú nó cistí a infheistiú dá thairbhe; (c)eintiteas atá 85 % ar a laghad ar úinéireacht ag eintiteas dá dtagraítear i bpointe (a), ar choinníoll go ndíorthaíonn sé a ioncam uile nach mór ó dhíbhinní nó ó ghnóthachain nó ó chaillteanais chothromais a eisiatar ón ríomh ar an ioncam cáilitheach chun críoch na Treorach seo; (25)ciallaíonn ‘ciste infheistíochta’ eintiteas nó socrú lena gcomhlíontar na coinníollacha seo a leanas: (a)ceapadh é chun sócmhainní airgeadais agus neamh-airgeadais ó roinnt infheisteoirí nach mbaineann le chéile den chuid is mó a chomhthiomsú; (b)infheistíonn sé i gcomhréir le beartas infheistíochta sainithe; (c)cuireann sé ar a gcumas do na hinfheisteoirí costais idirbhirt, taighde agus anailíse a laghdú nó an riosca a leathadh le chéile; (d)ceapadh é go príomha chun ioncam nó gnóthachain infheistíochta a ghiniúint nó chun cosaint a ghiniúint ar theagmhas nó ar thoradh áirithe nó ginearálta; (e)tá ceart ag a infheisteoirí ar thoradh ó shócmhainní an chiste nó ar ioncam a thuilleann na sócmhainní sin, bunaithe ar an ranníocaíocht a rinne siad; (f)tá an ciste nó bainistíocht an chiste, faoi réir an chórais rialála le haghaidh cistí infheistíochta sa dlínse ina bhfuil sé bunaithe nó ina mbainistítear é; agus (g)bainistíonn gairmithe bainistíochta cistí infheistíochta an ciste thar ceann na n‑infheisteoirí;

(26)ciallaíonn ‘meán infheistíochta réadmhaoine’ eintiteas atá ar seilbh go forleathan lena sealbhaítear maoin dho-aistrithe den chuid is mó agus atá faoi réir leibhéal aonair cánachais, faoina chúram féin nó faoi chúram a shealbhóirí leasa, agus bíonn bliain iarchurtha amháin ar a mhéad aige; (27)ciallaíonn ‘ciste pinsin’ an méid seo a leanas: (a)eintiteas a bhunaítear agus a oibrítear go heisiach nó nach mór go heisiach i ndlínse chun sochair scoir agus sochair choimhdeacha nó theagmhasacha a riar nó a sholáthar do dhaoine aonair, ar eintiteas é a bhfuil na nithe seo a leanas i gceist leis: (i)rialaítear sa dlínse sin é; nó (ii)tá sé ar seilbh ag socrú muiníneach nó ag socraitheoir agus soláthraíonn sé na sochair sin i gcomhréir leis an reachtaíocht náisiúnta; (b)eintiteas seirbhísí pinsin; (28)ciallaíonn ‘eintiteas seirbhísí pinsin’ eintiteas a bhunaítear agus a oibrítear go heisiach nó nach mór go heisiach chun cistí a infheistiú chun sochar na n‑eintiteas dá dtagraítear i mír 27 nó chun gníomhaíochtaí rialáilte a dhéanamh atá coimhdeach leis na gníomhaíochtaí dá dtagraítear i mír 27, i gcás ina bhfuil an t‑eintiteas seirbhísí pinsin ina chuid den ghrúpa céanna a dhéanann na gníomhaíochtaí sin; (29)ciallaíonn ‘dlínse ísealchánach’ Ballstát nó dlínse tríú tír ina bhfuil ráta cánach éifeachtach ag grúpa FIN atá níos ísle ná an t‑íosráta cánach, i mbliain fhioscach ar leith; (30)ciallaíonn ‘ioncam nó caillteanas cáilitheach’ an t‑ioncam nó an caillteanas cuntasaíochta airgeadais atá ag comheintiteas arna choigeartú i gcomhréir leis na rialacha a shainmhínítear i gCaibidil III agus i gCaibidlí VI agus VII den Treoir seo; (31)ciallaíonn ‘cáin bharúlach in-aisíoctha dhícháilithe’ aon cháin, seachas cáin bharúlach cháilithe a fhabhraítear chuig comheintiteas nó a íocann comheintiteas a bhfuil an méid seo a leanas i gceist léi: (a)tá sí in-aisíoctha le húinéir tairbhiúil díbhinne a dháileann comheintiteas den sórt sin i leith na díbhinne sin nó tá sí inchreidiúnaithe ag an úinéir tairbhiúil in aghaidh dliteanas cánach seachas dliteanas cánach i leith na díbhinne sin; nó (b)tá sí in-aisíoctha leis an gcuideachta is dáilteoir tráth a dháiltear díbhinn ar scairshealbhóir. Chun críoch an tsainmhínithe seo, ciallaíonn cáin bharúlach cháilithe cáin chumhdaithe a fhabhraítear chuig comheintiteas nó chuig buanbhuanaíocht, nó a íoctar leo, ar cáin í atá in-aisíoctha nó inchreidiúnaithe le faighteoir na díbhinne arna dáileadh ag an gcomheintiteas nó ag an bpríomheintiteas faoi seach, ar choinníoll go bhfuil an aisíocaíocht iníoctha, nó go ndéantar ceann díobh seo a leanas: (a)soláthraíonn dlínse seachas an dlínse a fhorchuir na cánacha cumhdaithe an creidmheas; (b)soláthraítear an creidmheas d’úinéir tairbhiúil corparáideach na díbhinne atá faoi réir cáin ag ráta ainmnithe, ráta ainmnithe arb ionann é nó ar mó é ná an t‑íosráta cánach, cáin a ghearrtar ar an díbhinn a fuarthas faoi dhlí náisiúnta na dlínse inar forchuireadh na cánacha cumhdaithe ar an gcomheintiteas; (c)soláthraítear an creidmheas do dhuine aonair arb é úinéir tairbhiúil na díbhinne agus atá ina chónaitheoir chun críoch cánach sa dlínse inar forcuireadh na cánacha cumhdaithe ar an gcomheintiteas agus atá faoi réir ráta cánach ainmniúil arb ionann é nó ar mó é ná an ráta cánach caighdeánach is infheidhme maidir le gnáthioncam; nó (d)soláthraítear an creidmheas d’eintiteas rialtais, d’eagraíocht idirnáisiúnta, d’eagraíocht neamhbhrabúsach, do chiste pinsin, d’eintiteas infheistíochta nach cuid den ghrúpa FIN é nó do chuideachta árachais saoil, a mhéid a fhaightear an díbhinn i ndáil le gníomhaíochtaí ciste pinsin atá faoi réir cáin ar an tslí chéanna atá ciste pinsin; (32)ciallaíonn ‘creidmheas cánach in-aisíoctha cáilithe an méid seo a leanas: (a)creidmheas cánach in-aisíoctha a cheaptar ar bhealach gur féidir é a íoc mar íocaíocht airgid thirim nó mar choibhéis airgid le comheintiteas laistigh de 4 bliana ón dáta óna bhfuil an comheintiteas i dteideal an creidmheas cánach in-aisíoctha a fháil faoi dhlíthe na dlínse a dheonaíonn an creidmheas; nó (b)má tá an creidmheas cánach in-aisíoctha i bpáirt, an chuid den chreidmheas cánach in-aisíoctha is iníoctha mar íocaíocht airgid thirim nó mar choibhéis airgid le comheintiteas laistigh de 4 bliana ón dáta óna bhfuil an comheintiteas i dteideal an creidmheas cánach in-aisíoctha páirteach a fháil;

(33)ciallaíonn ‘príomheintiteas’ eintiteas a áiríonn glanioncam nó glanchaillteanas cuntasaíochta airgeadais buanbhunaíochta ina ráitis airgeadais; (34)ciallaíonn ‘eintiteas atá trédhearcach go fioscach’ an méid seo a leanas: (a)eintiteas tréshreafa a mheastar a bheith trédhearcach go fioscach sa dlínse ina bhfuil a úinéir lonnaithe. (b)eintiteas nach cónaitheoir chun críoch cánach é agus nach bhfuil faoi réir cáin chumhdaithe nó cáin bhreisiúcháin náisiúnta cháilithe bunaithe ar a áit bhainistíochta, ar a áit chruthaithe nó ar chritéir chomhchosúla a mhéid a bhfuil na nithe seo a leanas i gceist i leith a ioncam, a chaiteachas, a bhrabús nó a chaillteanas: (i)tá a úinéirí lonnaithe i ndlínse ina gcaitear leis an eintiteas mar eintiteas atá trédhearcach go fioscach; (ii)níl áit ghnó aige sa dlínse inar cruthaíodh é; agus (iii)níl an t‑ioncam, an caiteachas, an brabús ná an caillteanas inchurtha i leith buanbhunaíochta; (35)ciallaíonn ‘úinéir comheintitis’ comheintiteas a bhfuil leas úinéireachta ar úinéireacht aige, go díreach nó go hindíreach, i gcomheintiteas eile de chuid an ghrúpa FIN chéanna; (36)ciallaíonn‘córas cánach dáileachán incháilithe’ córas cánach corparáide lena ndéantar an méid seo a leanas: (a)ní fhorchuirtear cáin ioncaim ar bhrabúis ach amháin nuair a dháiltear na brabúis sin ar scairshealbhóirí nó nuair a mheastar go ndáiltear iad, nó i gcás ina dtabhaíonn an chuideachta costais áirithe nach costais ghnó iad; (b)forchuirtear cáin ar ráta atá cothrom leis an íosráta cánach nó níos mó ná an ráta sin; agus (c)bhí sé i bhfeidhm ar an 1 Iúil 2021 nó roimhe sin; (37)ciallaíonn‘riail cháilithe maidir le híocaíocht faoi thearc-cháin’ (‘RÍFTC cáilithe’) tacar rialacha a chuirtear chun feidhme i ndlí náisiúnta dlínse agus a bhfuil na nithe seo a leanas fíor maidir leo: (a)tá siad coibhéiseach leis na rialacha a leagtar síos sa Treoir seo ar i gcomhréir leo a bhailíonn dlínse a chion in-leithdháilte de cháin bhreisiúcháin grúpa FIN, ar cáin í nár gearradh faoi RCI i leith chomheintitis ísealchánach an ghrúpa sin; (b)cuirtear i bhfeidhm iad agus riartar iad ar bhealach atá comhsheasmhach leis na rialacha a leagtar síos sa Treoir seo agus ní chuireann siad ar chumas na dlínse aon bhuntáiste a thabhairt a bhaineann leis na rialacha sin; (38)ciallaíonn ‘eintiteas is comhdaitheoir ainmnithe’ an comheintiteas, seachas an máthaireintiteas deiridh, a cheap an grúpa FIN chun na hoibleagáidí comhdúcháin a leagtar amach in Airteagal 42 a chomhlíonadh thar ceann an ghrúpa FIN. Airteagal 4

Suíomh comheintitis 1.Comheintiteas nach eintiteas tréshreafa é, measfar é a bheith lonnaithe sa dlínse ina meastar é a bheith ina chónaí chun críoch cánach bunaithe ar a áit bhainistíochta, ar a áit chruthaithe nó ar chritéir chomhchosúla. Maidir le comheintiteas nach eintiteas tréshreafa é, i gcás nach féidir suíomh an chomheintitis sin a chinneadh bunaithe ar an gcéad fhomhír, measfar é a bheith lonnaithe sa dlínse inar cruthaíodh é. 2.Measfar eintiteas tréshreafa a bheith gan stát, ach amháin más máthaireintiteas deiridh grúpa FIN é nó má cheanglaítear air riail maidir le cuimsiú ioncaim a chur i bhfeidhm i gcomhréir le hAirteagail 5, 6 agus 7, agus sa chás sin measfar an t‑eintiteas tréshreafa a bheith lonnaithe sa dlínse inar cruthaíodh é.

3.Measfar buanbhunaíocht mar a shainmhínítear in Airteagal 3, pointe (10)(a), a bheith lonnaithe sa dlínse ina gcaitear léi mar bhuanbhunaíocht agus ina bhfuil sí faoi dhliteanas cáin a íoc faoin gconradh cánach is infheidhme atá i bhfeidhm. Measfar buanbhunaíocht mar a shainmhínítear in Airteagal 3, pointe (10)(b), a bheith lonnaithe sa dlínse ina bhfuil sí faoi réir cáin ioncaim bunaithe ar a láithreacht gnó. Measfar buanbhunaíocht mar a shainmhínítear in Airteagal 3, pointe (10)(c), a bheith lonnaithe sa dlínse ina bhfuil sí suite. Measfar buanbhunaíocht mar a shainmhínítear in Airteagal 3, pointe 10(d), a bheith gan stát. 4.I gcás inar féidir a mheas go bhfuil comheintiteas lonnaithe in dhá dhlínse agus ina bhfuil conradh cánach infheidhme ag na dlínsí sin, measfar an comheintiteas a bheith lonnaithe sa dlínse ina meastar é a bheith ina chónaitheoir chun críoch cánach faoin gconradh cánach sin. Ina gcás ina gceanglaítear leis an gconradh cánach is infheidhme go dtiocfadh na húdaráis inniúla ar chomhaontú frithpháirteach maidir le cónaitheacht mheasta an chomheintitis chun críoch cánach agus nach dtagtar ar chomhaontú, beidh feidhm ag mír 5. I gcás nach bhfuil aon fhaoiseamh ann le haghaidh an chánachais dhúbailte faoin gconradh cánach is infheidhme, mar gheall go bhfuil comheintiteas ina chónaí chun críoch cánach sa dá dlínse atá ina bpáirtithe conarthacha sa chonradh sin, beidh feidhm ag mír 5. 5.I gcás inar féidir a mheas go bhfuil comheintiteas lonnaithe in dhá dhlínse agus nach bhfuil conradh cánach infheidhme ag na dlínsí sin, measfar an comheintiteas a bheith lonnaithe sa dlínse inar gearradh an méid is mó cánacha cumhdaithe le haghaidh na bliana fioscaí. Chun an méid cánacha cumhdaithe dá dtagraítear sa chéad fhomhír a ríomh, ní chuirfear san áireamh an méid cánach a íocadh i gcomhréir le córas cánach cuideachtaí eachtracha rialaithe. Más ionann an méid cánacha cumhdaithe atá dlite sa dá dhlínse nó má an méid sin cothrom le nialas, measfar an comheintiteas a bheith lonnaithe sa dlínse ina bhfuil an méid is mó eisiamh ioncaim bunaithe ar shubstaint arna ríomh ar bhonn eintitis i gcomhréir le hAirteagal 27. Más ionann méid an eisiaimh ioncaim bunaithe ar shubstaint sa dá dhlínse nó má tá an méid sin cothrom le nialas, measfar an comheintiteas a bheith gan stát, ach amháin más máthaireintiteas deiridh é, agus sa chás sin measfar é a bheith lonnaithe sa dlínse inar cruthaíodh é. 6.I gcás ina meastar, mar thoradh ar mhíreanna 4 agus 5 a chur i bhfeidhm, go meastar an máthaireintiteas a bheith lonnaithe i ndlínse nach bhfuil sé faoi réir riail maidir le cuimsiú ioncaim ann, measfar an máthaireintiteas a bheith faoi réir riail na dlínse eile maidir le cuimsiú ioncaim, ach amháin má tá conradh cánach infheidhme i bhfeidhm lena dtoirmeasctar riail den sórt sin a chur i bhfeidhm. 7.I gcás ina n‑athraíonn comheintiteas a shuíomh i gcaitheamh bliain fhioscach, measfar é a bheith lonnaithe sa dlínse inar measadh é a bheith lonnaithe faoin Airteagal seo ag tús na bliana fioscaí sin. CAIBIDIL II

AN RIAIL MAIDIR LE CUIMSIÚ IONCAIM AGUS AN RIAIL MAIDIR LE HÍOCAÍOCHTAÍ FAOI THEARC-CHÁIN Airteagal 5

Máthaireintiteas deiridh san Aontas 1.Maidir le máthaireintiteas deiridh atá lonnaithe i mBallstát, áiritheoidh na Ballstáit go bhfuil sé faoi réir na cánach breisiúcháin (‘cáin bhreisiúcháin RCI’) i leith a chomheintiteas ísealchánach atá lonnaithe i mBallstát eile nó i ndlínse tríú tír le haghaidh na bliana fioscaí. 2.I gcás gur eintiteas ísealchánach é máthaireintiteas deiridh atá lonnaithe i mBallstát, áiritheoidh na Ballstáit go bhfuil sé faoi réir cháin bhreisiúcháin RCI in éineacht lena chomheintitis ísealchánach atá lonnaithe sa Bhallstát céanna le haghaidh na bliana fioscaí. Airteagal 6

Máthaireintiteas idirmheánach san Aontas 1.Maidir le máthaireintiteas idirmheánach atá lonnaithe i mBallstát ar máthaireintiteas idirmheánach é atá ar seilbh ag máthaireintiteas deiridh atá lonnaithe i ndlínse tríú tír, áiritheoidh na Ballstáit go bhfuil sé faoi réir cháin bhreisiúcháin RCI i leith a chomheintiteas ísealchánach atá lonnaithe i mBallstát eile nó i ndlínse tríú tír le haghaidh na bliana fioscaí.

2.I gcás gur eintiteas ísealchánach é máthaireintiteas idirmheánach atá lonnaithe i mBallstát agus atá ar seilbh ag máthaireintiteas deiridh atá lonnaithe i ndlínse tríú tír, áiritheoidh na Ballstáit go bhfuil sé faoi réir cháin breisiúcháin RCI in éineacht lena chomheintitis ísealchánach atá lonnaithe sa Bhallstát céanna le haghaidh na bliana fioscaí. 3.Ní bheidh feidhm ag mír 1 ná ag mír 2 sna cásanna seo a leanas: (a)tá an máthaireintiteas deiridh faoi réir riail cháilithe maidir le cuimsiú ioncaim le haghaidh na bliana fioscaí sa dlínse ina bhfuil sé lonnaithe; nó (b)tá leas urlámhais sa mháthaireintiteas idirmheánach ar úinéireacht go díreach nó go hindíreach ag máthaireintiteas idirmheánach eile atá lonnaithe i mBallstát nó i ndlínse tríú tír ina bhfuil sé faoi réir riail cháilithe maidir le cuimsiú ioncaim le haghaidh na bliana fioscaí. Airteagal 7

Máthaireintiteas faoi pháirt-úinéireacht san Aontas 1.Maidir le máthaireintiteas faoi pháirt-úinéireacht atá lonnaithe i mBallstát, áiritheoidh na Ballstáit go bhfuil sé faoi réir cháin bhreisiúcháin RCI i leith a chomheintiteas ísealchánach le haghaidh na bliana fioscaí. 2.I gcás gur eintiteas ísealchánach é máthaireintiteas faoi pháirt-úinéireacht atá lonnaithe i mBallstát, áiritheoidh na Ballstáit go bhfuil sé faoi réir cháin bhreisiúcháin RCI in éineacht lena chomheintitis ísealchánach atá lonnaithe sa Bhallstát céanna le haghaidh na bliana fioscaí. 3.Ní bheidh feidhm ag míreanna 1 ná 2 i gcás ina bhfuil leasanna úinéireachta an mháthaireintitis faoi pháirt-úinéireacht ar seilbh ina n‑iomláine, go díreach nó go hindíreach, ag máthaireintiteas eile faoi pháirt-úinéireacht ar máthaireintiteas é atá lonnaithe i mBallstát nó i ndlínse tríú tír agus atá faoi réir riail cháilithe maidir le cuimsiú ioncaim le haghaidh na bliana fioscaí. Airteagal 8

An cháin breisiúcháin a leithdháileadh faoin riail maidir le cuimsiú ioncaim 1.Maidir le cáin bhreisithe RCI atá dlite ag máthaireintiteas i leith comheintiteas ísealchánach de bhun Airteagail 5, 6 agus 7, beidh an cháin sin cothrom le cáin bhreisiúcháin an chomheintitis ísealchánach, mar a ríomhtar i gcomhréir le hAirteagal 26, arna iolrú faoi chion in-leithdháilte an mháthaireintitis den cháin bhreisiúcháin sin le haghaidh na bliana fioscaí. 2.Is éard a bheidh i gcion in-leithdháilte máthaireintitis den cháin bhreisiúcháin i leith comheintiteas ísealchánach an chomhréir de leas an mháthaireintitis in ioncam an chomheintitis ísealchánach. 3.I dteannta an mhéid a leithdháiltear ar mháthaireintiteas i gcomhréir le mír 1, áireofar le cáin bhreisiúcháin RCI atá dlite ag máthaireintiteas de bhun Airteagal 5(2), Airteagal 6(2) agus Airteagal 7(2) méid iomlán na cánach breisiúcháin a ríomhtar le haghaidh an mháthaireintitis sin i gcomhréir le hAirteagal 26. Airteagal 9

Sásra fritháirimh na rialach maidir le cuimsiú ioncaim 1.I gcás ina bhfuil leas úinéireachta i gcomheintiteas ísealchánach ar úinéireacht ag máthaireintiteas idirmheánach atá lonnaithe i mBallstát trí mháthaireintiteas idirmheánach eile atá lonnaithe i mBallstát nó i ndlínse tríú tír ina bhfuil sé faoi réir riail maidir le cuimsiú ioncaim le haghaidh na bliana fioscaí, laghdófar an cháin bhreisiúcháin atá dlite de bhun Airteagal 6(1) faoi mhéid atá cothrom leis an gcuid de chion in-leithdháilte an mháthaireintitis idirmheánaigh den cháin bhreisiúcháin atá dlite ag an máthaireintiteas idirmheánach eile. 2.I gcás ina bhfuil leas úinéireachta i gcomheintiteas ísealchánach ar úinéireacht ag máthaireintiteas atá lonnaithe i mBallstát trí mháthaireintiteas faoi pháirt-úinéireacht atá lonnaithe i mBallstát nó i ndlínse tríú tír ina bhfuil sé faoi réir riail maidir le cuimsiú ioncaim le haghaidh na bliana fioscaí, laghdófar an cháin bhreisiúcháin atá dlite de bhun Airteagal 5(1), Airteagal 6(1) nó Airteagal 7(1) faoi mhéid atá cothrom leis an gcuid de chion in-leithdháilte an mháthaireintitis den cháin bhreisiúcháin atá dlite ag an máthaireintiteas faoi pháirt-úinéireacht. Airteagal 10

Roghnú cáin bhreisiúcháin náisiúnta cháilithe a chur i bhfeidhm 1.Féadfaidh na Ballstáit roghnú cáin bhreisiúcháin náisiúnta cháilithe a chur i bhfeidhm. Má roghnaíonn Ballstát ina bhfuil comheintitis grúpa FIN lonnaithe cáin bhreisiúcháin náisiúnta cháilithe a chur i bhfeidhm, beidh aon chomheintiteas ísealchánach de chuid an ghrúpa FIN sa Bhallstát sin faoi réir na cánach breisiúcháin náisiúnta cáilithe le haghaidh na bliana fioscaí. 2.I gcás ina bhfuil máthaireintiteas grúpa FIN lonnaithe i mBallstát agus ina bhfuil a chomheintitis ísealchánach atá ar seilbh aige go díreach nó go hindíreach agus atá lonnaithe i mBallstát eile nó i ndlínse tríú tír, i gcás ina bhfuil na comheintitis ísealchánach sin faoi réir cáin bhreisiúcháin náisiúnta cháilithe le haghaidh na bliana fioscaí sa dlínse sin, laghdófar méid aon chánach breisiúcháin náisiúnta cáilithe a ríomhtar i gcomhréir le hAirteagal 26, ar cáin í atá dlite ag an máthaireintiteas de bhun Airteagail 5, 6 agus 7, suas go nialas, faoi mhéid na cánach breisiúcháin atá dlite ag na comheintitis sin. 3.Maidir leis an méid cánach breisiúcháin náisiúnta cáilithe a chuirtear san áireamh sa ríomh ar an gcáin mbreisiúcháin dhlínsiúil i gcomhréir le hAirteagal 26 le haghaidh bliain fhioscach, i gcás nár íocadh an méid sin ina iomláine laistigh de na 3 bliana fhioscacha ina dhiaidh sin, cuirfear an méid cánach breisiúcháin náisiúnta nár íocadh leis an gcáin bhreisiúcháin dhlínsiúil a ríomhtar i gcomhréir le hAirteagal 26(3).

4.Ballstáit a roghnaíonn cáin bhreisiúcháin náisiúnta a chur i bhfeidhm, cuirfidh siad an Coimisiún ar an eolas faoin roghnú sin laistigh de 4 mhí tar éis glacadh a ndlíthe, a rialachán agus a bhforálacha riaracháin náisiúnta is gá chun an Treoir seo a chomhlíonadh. Airteagal 11

RÍFTC a chur i bhfeidhm ar fud grúpa FIN I gcás ina bhfuil máthaireintiteas deiridh grúpa FIN lonnaithe i ndlínse tríú tír nach gcuirtear riail i bhfeidhm ann maidir le cuimsiú ioncaim, áiritheoidh na Ballstáit go bhfuil a chomheintitis atá lonnaithe san Aontas faoi réir cáin bhreisiúcháin le haghaidh na bliana fioscaí (cáin bhreisiúcháin RÍFTC) sa Bhallstát ina bhfuil siad lonnaithe, ar cáin í a ghearrtar le haghaidh an mhéid a leithdháiltear ar an mBallstát sin i gcomhréir le hAirteagal 13. Comheintitis ar eintitis infheistíochta agus cistí pinsin iad, ní bheidh siad faoi réir cháin bhreisiúcháin RÍFTC. Airteagal 12

RÍFTC a chur i bhfeidhm i ndlínse an mháthaireintitis deiridh I gcás ina bhfuil máthaireintiteas deiridh grúpa FIN lonnaithe i ndlínse ísealchánach, áiritheoidh na Ballstáit go bhfuil a chomheintitis atá lonnaithe i mBallstát faoi réir cháin bhreisiúcháin RÍFTC le haghaidh na bliana fioscaí agus le haghaidh an mhéid a leithdháiltear ar an mBallstát sin i gcomhréir le hAirteagal 13 i leith na gcomheintiteas ísealchánach atá lonnaithe i ndlínse an mháthaireintitis deiridh, gan beann ar cé acu a chuirtear riail cháilithe i bhfeidhm sa dlínse sin maidir le cuimsiú ioncaim nó nach gcuirtear. Comheintitis ar eintitis infheistíochta agus cistí pinsin iad, ní bheidh siad faoi réir cháin bhreisiúcháin RÍFTC. Airteagal 13

Méid cháin bhreisiúcháin RÍFTC a ríomh agus a leithdháileadh 1.Ríomhfar méid cháin bhreisiúcháin RÍFTC a leithdháilfear ar Bhallstát trí cháin bhreisiúcháin RÍFTC iomlán, mar a chinntear i gcomhréir le mír 2, a iolrú faoi chéatadán RÍFTC an Bhallstáit, mar a chinntear i gcomhréir le mír 5. 2.Is éard a bheidh i gcáin bhreisiúcháin RÍFTC iomlán le haghaidh bliain fhioscach ná iomlán cháin bhreisiúcháin chomheintitis ísealchánach uile an ghrúpa FIN le haghaidh na bliana fioscaí sin, mar a chinntear i gcomhréir le hAirteagal 26, faoi réir na gcoigeartuithe a leagtar amach i míreanna 3 agus 4. 3.Beidh cáin bhreisiúcháin RÍFTC comheintitis ísealchánach cothrom le nialas, i gcás ina bhfuil an comheintiteas ísealchánach sin ar seilbh go díreach ag an máthaireintiteas deiridh nó ar seilbh go hindíreach trí mháthaireintiteas amháin nó níos mó ná sin le haghaidh na bliana fioscaí, máthaireintiteas atá lonnaithe i gceann amháin de na háiteanna seo a leanas: (a)i mBallstát; nó (b)i ndlínse tríú tír ina gceanglaítear air riail cháilithe a chur i bhfeidhm maidir le cuimsiú ioncaim i leith a chomheintitis ísealchánach le haghaidh na bliana fioscaí. 4.I gcás nach bhfuil feidhm ag mír 3, laghdófar cháin bhreisiúcháin RÍFTC comheintitis ísealchánach faoi mhéid na cánach breisiúcháin a leithdháiltear ar mháthaireintiteas atá lonnaithe i ndlínse tríú tír, ar máthaireintiteas é a cheanglaítear air riail cháilithe maidir le cuimsiú ioncaim a chur i bhfeidhm i leith an chomheintitis. 5.Ríomhfar céatadán RÍFTC Ballstáit le haghaidh gach bliana fioscaí agus le haghaidh gach grúpa FIN, de réir na foirmle seo a leanas: sna cásanna seo a leanas: (a)i gcás inarb é an líon fostaithe sa Bhallstát líon iomlán fostaithe chomheintitis uile an ghrúpa FIN atá lonnaithe sa Bhallstát sin; (b)i gcás inarb é an líon fostaithe sna dlínsí uile ag a bhfuil RÍFTC cáilithe líon iomlán fostaithe chomheintitis uile an ghrúpa FIN atá lonnaithe sa dlínse ag a bhfuil RÍFTC i bhfeidhm le haghaidh na bliana fioscaí; (c)i gcás inarb é luach iomlán na sócmhainní inláimhsithe sa Bhallstát iomlán na nglanluachanna de réir na leabhar a ghabhann le sócmhainní inláimhsithe chomheintitis an ghrúpa FIN atá lonnaithe sa Bhallstát sin;

(d)Maidir le luach iomlán na sócmhainní inláimhsithe sna dlínsí uile ag a bhfuil RÍFTC cáilithe, is éard atá ann iomlán na nglanluachanna de réir na leabhar a ghabhann le sócmhainní inláimhsithe chomheintitis uile an ghrúpa FIN atá lonnaithe i ndlínse ina bhfuil RÍFTC cáilithe i bhfeidhm le haghaidh na bliana fioscaí; 6.Is éard a bheidh sa líon fostaithe líon fostaithe na gcomheintiteas uile atá lonnaithe sa dlínse ábhartha, ar fostaithe iad a fhostaítear ar bhonn coibhéiseach lánaimseartha, lena n‑áirítear conraitheoirí neamhspleácha ar choinníoll go nglacann siad páirt i ngnáthghníomhaíochtaí oibriúcháin an chomheintitis. Áireofar leis na sócmhainní inláimhsithe sócmhainní inláimhsithe na gcomheintiteas uile atá lonnaithe sa dlínse ábhartha ach ní áireofar leis airgead tirim ná coibhéis airgid thirim, sócmhainní doláimhsithe ná sócmhainní airgeadais. 7.Maidir leis na fostaithe a n‑áirítear a gcostais phárolla i gcuntais airgeadais ar leithligh buanbhunaíochta agus maidir le sócmhainní inláimhsithe a áirítear sna cuntais sin, leithdháilfear ar an mbuanbhunaíocht sin iad de bhun Airteagal 17(1) arna gcoigeartú i gcomhréir le hAirteagal 17(2). An líon fostaithe agus an glanluach de réir na leabhar a ghabhann leis na sócmhainní inláimhsithe atá ar seilbh ag eintiteas infheistíochta, eisiafar ó eilimintí na foirmle iad. Líon fostaithe eintitis tréshreafa agus an glanluach de réir na leabhar a ghabhann le sócmhainní inláimhsithe eintitis tréshreafa, eisiafar ó eilimintí na foirmle iad, ach amháin má leithdháiltear ar bhuanbhunaíocht iad nó, in uireasa buanbhunaíochta, má leithdháiltear iad ar na comheintitis atá lonnaithe sa dlínse inar cruthaíodh an t‑eintiteas tréshreafa. 8.De mhaolú ar mhír 5, measfar céatadán RÍFTC Ballstáit le haghaidh grúpa FIN a bheith cothrom le nialas i gcás bliain fhioscach nár bhailigh an Ballstát sin méid cháin bhreisiúcháin RÍFTC ó na comheintitis ábhartha, méid a leithdháileadh air i mbliain fhioscach roimhe sin. An líon fostaithe agus an glanluach de réir na leabhar a ghabhann le sócmhainní inláimhsithe comheintiteas grúpa FIN, ar grúpa é atá lonnaithe i mBallstát ag a bhfuil céatadán RÍFTC atá cothrom le nialas le haghaidh na bliana fioscaí, eisiafar an líon fostaithe agus glanluach na sócmhainní sin ó eilimintí na foirmle chun cháin bhreisiúcháin RÍFTC iomlán a dháileadh ar an ngrúpa FIN le ha